Florin: Definisi, Sifat, Sejarah dan Kegunaan

Apakah itu unsur Florin? Artikel ini akan membincangkan sifat, sejarah penghasilan florin dan kegunaannnya dalam kehidupan seharian kita

Florin merupakan sejenis unsur kimia yang terletak dalam kumpulan 17 jadual berkala. Semua unsur-unsur dalam Kumpulan 17 adalah bukan logam dan dikenali juga sebagai halogen. Florin wujud sebagai molekul dwiatom iaitu F2. Florin terdiri daripada nukleus yang mengandungi sembilan unit proton dan sepuluh unit neutron. Florin juga merupakan unsur kimia bukan logam yang paling reaktif dalam jadual berkala. Selain itu, ia juga merupakan agen pengoksidaan yang paling kuat kerana sifat keelektronegatifannya dalam jadual berkala unsur.

Kebanyakan halogen wujud secara semulajadi dalam bentuk sebatian garam halida. Halida ialah nama yang diberikan kepada ion halogen. Contohnya, Kalsium Florida (CaF2). Unsur ini dapat juga ditemui dalam mineral seperti topaz, fluorit dan feldspar. Florin juga merupakan elemen ke-13 yang paling banyak dijumpai dalam kerak bumi.

Sifat Fizikal dan Sifat Kimia

Setiap unsur Kimia pasti mempunyai sifat-sifat dan ciri-ciri yang tersendiri. Sifat ini dapat dibahagikan kepada sifat fizikal dan sifat kimia.

Umum mengetahui, semua unsur dalam kumpulan 17 termasuk florin ialah bukan logam dan merupakan penebat haba dan elektrik yang sangat baik. Florin mempunyai takat didih dan takat lebur yang sangat rendah iaitu pada suhu dibawah 0°C. Dalam keadaan normal dan suhu bilik, Florin wujud dalam bentuk gas dan berwarna kuning kehijauan pucat. Ia juga mempunyai bau yang merengsakan dan amat beracun. Jika terkena pada kulit, ia akan menyebabkan lecur kimia yang teruk dan sangatlah berbahaya.

Florin merupakan unsur yang paling ringan dalam kumpulan halogen dan paling reaktif. Ia sangat reaktif terutamanya kepada logam dan hanya sedikit gas Florin diperlukan bagi menghasilkan tindak balas kimia. Selain itu, Florin juga sangat reaktif terhadap bahan-bahan organik seperti getah dan kayu.

Simbol: FlNombor atom: 9Berat atom: 18.9984Kumpulan: 17(Halogen)Takat lebur: −219.62 °CTakat didih: −188 °C Ketumpatan: 1.696 g/LKonfigurasi elektron: 1s2 2s2 2p5

Menurut catatan sejarah, Florin telah mula digunakan seawal tahun 1529 dalam bentuk fluorspars (kalsium florida) oleh seorang saintis Jerman Bernama Georgius Agricola yang menggunakannya sebagai bahan tambahan dalam penghasilan logam. Selama berabad lamanya, Fluorspars ini digunakan dalam proses pelakuran logam yang berfungsi untuk memisahkan antara logam tulen dengan bendasing dalam bijih besi.

Pada tahun 1670, seorang saintis Jerman bernama Heinrich Schwanhard menemui bahawa cermin mata yang dipakainya berkabus apabila menjalankan eksperimen menggunakan fluorspars dengan asid kuat. Dia menyedari terdapat satu tindak balas kimia berlaku yang berpunca dari satu bahan kimia. Namun, bahan kimia ini tidak dapat dijumpai sehinggalah tahun 1771 apabila Carl Wilhelm telah berjaya menyambung kajian Heinrich tadi. Dia menyimpulkan, fluorspars mengandungi suatu asid yang kemudiannya dinamakan sebagai asid fluorik ataupun dikenali sebagai asid hidrofluorik pada hari ini.

Sepanjang tempoh itu, telah banyak kajian dan eksperimen yang dijalankan tentang fluorspars. Namun, masih belum dapat menjumpai elemen Florin yang tulen. Sehinggalah pada awal abad ke-19, seorang saintis dari Perancis iaitu Andre-Marie Ampere dan Humprhry Davy dari England, berjaya menjumpai elemen Florin. Mereka menyamakan fluorspars ini dengan kalsium klorida (CaCl2) iaitu ia mungkin mengandungi unsur Florin dan juga Kalsium. Disinilah bermulanya penemuan elemen baru iaitu Florin. Namun, pada masa ini, saintis belum berjaya untuk mengasingkan florin secara unsur tunggal dan tulen kerana sifatnya yang sangat reaktif dan beracun.

Setelah bertahun-tahun kajian dijalankan untuk mengasingkan florin secara unsur tunggal, akhirnya Henri Moissan dari Perancis berjaya mengasingkannya pada tahun 1886. Dengan menggunakan teknik elektrolisis, dia berjaya mengasingkan unsur Florin daripada asid hidrofluorik dan kalium hidrogen dwiflorida (KHF2). Hasil kerja dan penyelidikan beliau ini, telah membawa beliau memenangi Anugerah Nobel Kimia pada tahun 1906.

Kegunaan dan Aplikasi dalam Kehidupan Seharian

Setiap satu perkara yang diciptakan Tuhan pasti mempunyai kegunaannya yang tersendiri. Dari sekecil zarah, sehingga sebesar semesta. Dengan sedikit pengamatan dan kajian, manusia dapat melihat keagungan Allah melalui segala ciptaanNya. Bertepatan dengan firman Allah dalam surah Ali-Imran ayat 190-191 yang bermaksud, “Sesungguhnya pada kejadian langit dan bumi, dan pada pertukaran malam dan siang, ada tanda-tanda kekuasaan, kebijaksanaan, dan keluasan rahmat Allah bagi orang-orang yang berakal, dan mereka pula memikirkan mengenai kejadian langit dan bumi (sambil berkata): “Wahai Tuhan kami! Tidaklah Engkau menjadikan benda-benda ini dengan sia-sia, Maha Suci Engkau, maka peliharalah kami dari azab neraka.”

Unsur Florin juga mempunyai pelbagai kegunaan dalam aplikasi kehidupan manusia. Florin amat berguna bukan saja dalam bidang perubatan dan penjagaan kesihatan, malah ia turut digunakan secara meluas dalam industri lain seperti industri pembuatan baja dan logam.

Florida, sejenis garam halida, digunakan secara meluas dalam bidang pergigian untuk menguatkan enamel pada gigi. Enamel merupakan lapisan terluar pada gigi kita dan dapat mencegah kerosakan pada gigi (gigi rongak) akibat serangan bakteria. Florida ini juga dapat memperlahankan proses kehilangan mineral dari enamel gigi.

Selain itu, beberapa negara seperti Amerika Syarikat mencampurkan sedikit Florida dalam bekalan air bersih mereka dikenali sebagai ‘water fluoridation’ bagi membantu mencegah masalah kerosakan gigi terutamanya kepada kanak-kanak berumur 12 tahun dan kebawah.

Mengikut laporan Pusat Pencegahan dan Kawalan Penyakit (CDC), masalah kerosakan dan gigi rongak bagi kanak-kanak 12 tahun kebawah di Amerika Syarikat menunjukkan penurunan ketara iaitu 68% sejak program ‘water fluoridation’ ini dijalankan bermula pada awal 1960-an.  Florida ini banyak ditemui dalam produk penjagaan gigi seperti ubat gigi, pengkumur mulut ataupun produk supplemen kesihatan.

2. Industri fluorokimia seperti penghasilan Teflon

Teflon biasanya digunakan dalam perkakasan memasak seperti kuali ataupun periuk. Ia mempunyai ciri-ciri tidak melekat, membuatnya sangat ideal dan praktikal untuk digunakan ketika memasak. Teflon diperbuat dari satu bahan yang dikenali sebagai politetrafluoroetilena (PTFE) yang terdiri daripada unsur karbon dan florin. Ia pertama kali ditemui oleh saintis Amerika Syarikat Bernama Roy J. Plunkett dari syarikat Dupont pada tahun 1938. Kemudian, ia mula dikomersialkan pada tahun 1946.

Bagaimana ia dapat memberi ciri anti-lekat? Dari sudut Kimia, Florin dan Karbon membentuk satu ikatan Kimia yang sangat kuat antara satu sama lain. Atom Florin akan mengelilingi dan melindungi atom Karbon di bahagian tengah.

Oleh kerana sifat elektronegatif yang sangat kuat pada atom Florin, ia akan menolak segala unsur yang cuba menghampiri dan cuba bertindak balas dengan atom Karbon menyebabkan Teflon sangat tidak reaktif, stabil dan menyebabkannya kurang terdedah kepada daya geseran dan lekatan. Oleh sebab itu, perkakasan memasak yang diperbuat dari Teflon akan mempunyai sifat anti-lekat.

3. Gas Klorofluorokarbon (CFC)

Gas klorofluorokarbon (CFC) ialah sejenis sebatian organik yang terdiri dari Karbon, Klorin dan juga Florin. Ia digunakan secara meluas terutamanya dalam industri penyejukan, aerosol, penghasilan cat dan bahan pelarut. Ia pertama kali djiumpai oleh saintis Amerika Syarikat bernama Sir Thomas Midgley yang bekerja di Syarikat General Motors. Sebenarnya, penggunaan CFC adalah amat berbahaya terutamanya kepada Bumi kerana ia dapat menghakis lapisan ozon.

Pada tahun 1974, melalui kajian dua orang ahli Kimia dari University of California, mereka mendapati gas CFC akan memusnahkan lapisan ozon Bumi. Seterusnya pada tahun 1985, Sir Joe Farman dari Britain meneruskan kajian ini dan hasilnya juga adalah sama.

Setelah beberapa perbincangan diadakan bagi meniliti masalah ini, maka pada tahun 1987, sebanyak 27 buah negara telah bersetuju untuk mengurangkan penggunaan bahan mengandungi CFC sebanyak 50% menjelang tahun 2000 melalui Protokol Montreal. Hasil penyelidikan ini telah membawa kepada penganugerahan Hadiah Nobel Kimia pada tahun 1995 kepada 3 orang saintis iaitu Profesor Rowland, M. Molina dan Paul Crutzen.

Florin merupakan unsur dan elemen yang penting dalam industri tenaga nuklear. Jumlah Florin yang dihasilkan adalah lebih kurang 17,000 tan metrik setahun. Industri tenaga nuklear menggunakan 75% daripada jumlah florin yang terhasil iaitu lebih kurang 12,750 tan metrik.

Florin digunakan untuk menghasilkan sejenis sebatian uranium iaitu uranium hexaflorida (UF6). Proses ini bermula dengan tindak balas antara asid hidrofluorik dan bijih uranium iaitu uranium oksida (U2O3) yang menghasilkan uranium tetraflorida (UF4).

Sebatian ini kemudian melalui proses penulenan untuk menghasilkan produk akhir iaitu uranim hexaflorida (UF6). Uranium mempunyai dua jenis isotop iaitu U-235 dan U-238. Sebatian uranium hexaflorida berfungsi untuk memisahkan isotop-isotop Uranium 235 dan 238.

Flourine – BrittanicaFlourine – Royal Society of ChemistryTeflon – How its WorkFlourine – Live ScienceFlourine – The Essential Chemical


Radas Dalam Makmal: Jenis, Sifat dan Kegunaan

Apakah itu radas yang digunakan di dalam makmal? Artikel ini akan membincangkan maksud radas, sifat mereka dan juga jenis-jenis radas yang ada.

Radas adalah alat yang digunakan di dalam makmal untuk membuat sesuatu ujikaji. Disebabkan ujikaji selalu melibatkan reaksi kimia yang berbahaya, maka alat yang digunakan perlulah tidak boleh bertindak balas dengan kimia. Oleh itu, mereka perlu mempunyai beberapa sifat.

Ujikaji di dalam makmal memerlukan kita menggunakan pelbagai jenis radas untuk melaksanakan walau satu eksperimen yang ringkas. Radas yang digunakan pula tidak boleh digunakan sebarangan kerana keselamatan adalah aspek yang paling utama yang harus diketengahkan di dalam makmal.

Radas-radas di dalam makmal terdiri daripada pelbagai jenis, ada yang diperbuat daripada plastik, ada juga diperbuat daripada besi, tetapi kebanyakan radas di dalam makmal diperbuat daripada kaca.

Penggunaan kaca yang lebih meluas daripada bahan-bahan lain dalam pembuatan radas di dalam makmal adalah kerana kaca adalah bahan tidak organik, bersifat lutsinar yang membolehkan pemerhatian kepada bahan ujikaji dilakukan dengan mudah, tegar, dan bahan yang bersifat serba boleh kerana mampu bertahan di dalam kondisi yang ekstrem, suhu tinggi dan suhu rendah.

Selain itu, kaca bersifat nadir (inert) dan stabilyang tidak bertindak balas kepada sebarang reaksi kimia yang dijalankan. Kaca juga mudah ditempa membuatkan ia mudah dibentuk menjadi pelbagai bentuk mengikut kesesuain kegunaan semasa.

Terdapat beberapa jenis kaca yang digunakan untuk membuat radas di dalam makmal, antaranya kaca borosilikat (borosilicate glass), kaca soda-kapur (soda-lime glass), dan juga kaca neutral. Setiap kaca yang dinyatakan di atas mempunyai sifat yang berbeza antara satu sama lain.

Radas kaca  yang ada di dalam makmal boleh dikategorikan kepada tiga jenis kaca; kaca lembut, kaca keras, dan juga kaca transmisi suhu dan UV yang tinggi.

Kaca lembut dari segi fizikalnya adalah lebih lembut dari kaca yang lain dan lebih mudah pecah. Kaca ini tidak boleh menampung suhu yang tinggi. Jenis kaca lembut yang paling biasa adalah kaca soda-kapur.

Kaca soda-kapur diperbuat daripada campuran karbonat daripada natrium oksida (Na2O) dan kalsium oksida (CaO) atau magnesium oksida (MgO).

Kaca keras pula mempunyai keupayaan untuk mengelak impak hakisan tiga kali lebih kuat daripada jenis kaca lembut. Ia juga mempunyai kadar ketahanan terhadap suhu yang tinggi serta boleh menahan kejutan haba yang lebih baik daripada kaca lembut kerana mempunyai pekali pengembangan haba (thermal coefficients of expansion) yang lebih rendah.

Kaca keras juga secara kimianya bersifat imun kepada larutan beralkali dan larutan-larutan bahan kimia yang lain. Kaca borosilikat adalah contoh kepada kaca keras.

Kaca transimisi suhu dan UV tinggi

Seterusnya, kaca transmisi suhu dan UV tinggi. Kaca ini lebih popular dikenali sebagai kuartz (quartz) di dalam makmal kerana mempunyai kebolehan daya tahan haba dan transmisi UV yang tinggi tidak serperti jenis-jenis kaca yang lain yang cair dan berubah bentuk apabila terdedah kepada suhu yang ekstrem.

Kaca ini banyak digunakan untuk membuat botol (vial) sampel untuk instrumen-instrumen analisa seperti HPLC (High Performance Liquid Chromatography), AAS (Atomic Absorption Spectroscopy) dan lain-lain lagi.

Radas boleh dibahagikan kepada beberapa jenis, ada radas yang digunakan untuk menyimpan bahan kimia, ada yang digunakan untuk menyukat, dan ada juga radas yang digunakan sebagai alat untuk melaksanakan eksperimen.

Secara umumnya, di bawah adalah senarai radas yang paling biasa digunakan di dalam makmal kimia, antaranya;

Bikar (beaker): bikar digunakan sebagai bekas untuk menampung, mencampur serta memanaskan bahan kimia.Tabung uji kaji (test tube);  tabung uji kaji digunakan untuk menangani bahan kimia terutamanya untuk melakukan eksperimen dan ujian kualitatif dalam skala yang kecil.Kelalang tiga segi (Conical flask/ Erlenmayer flask); kelalang tiga segi mempunyai pelbagai fungsi antaranya menyukat sampel kimia dalam bentuk cecair, boleh juga digunakan untuk mencampur, memanas dan mendidihkan bahan kimia.Kelalang bulat (round bottom flask); kelalang bulat digunakan untuk menadah bahan kimia yang banyak digunakan dalam proses sistesis, dan proses refluks.Pipet (pipette): pipet adalah alat yang digunakan untuk menyukat sesuatu kuantiti bahan kimia dalam bentuk cecair.Buret (burette); buret juga sejenis alat penyukat cecair yang sering digunakan dalam proses titratan.Silinder penyukat (measuring cylinder); seperti namanya, silinder penyukat adalah radas yang digunakan untuk menyukat cecairTabung didih (boiling tube); tabung didih adalah tabung berbentuk silinder yang digunakan untuk mendidihkan bahan kimia, boleh didedahkan terus kepada api atau dimasukkan ke dalam ketuharBotol (vial); botol untuk menyimpan bahan kimia, wujud dalam pelbagai saizPengering (dessicator); pengering adalah bekas yang diperbuat daripada kaca yang tebal, dan diisi dalamnya dengan silica gel untuk mengeringkan bahan kimia, radasCorong tiga segi (conical funnel); corong tiga segi digunakan untuk membantu proses penuangan bahan kimia dari radas bermulut luas kepada radas bermulut kecil, juga digunakan bersama dengan kertas turas untuk proses penurasan.Rod pengacau (stirring rod); rod berbentuk silinder panjang yang digunakan untuk mengacau dan mencampurkan bahan kimiaBekas petri (petri dish); bekas kecil berbentuk piring yang digunakan untuk menyimpan sampel bahan kimiaSlaid (slide); slaid boleh didapati jika anda menggunakan mikroskop sebagai tempat untuk meletak sampelTuras Buchner (Buchner funnel); turas Buchner digunakan bersama dengan kertas turas sebagai penapis dalam proses turasanPenitik (dropper); penitik digunakan untuk menitiskan bahan kimia dalam skala dan kuantiti yang kecilKelalang volumetrik (volumetrik flask); kelalang volumetrik digunakan untuk penyediaan bahan kimia yang tepat dari segi kepekatan dan isipadu.Termometer merkuri; alat yang digunakan untuk menyukat suhu yang di dalamnya mengandungi cecair merkuri

Ringo. J (2016). A List of Chemistry Laboratory Apparatus and Their Uses. Owlcation. Conduct Science (2021). Laboratory Glassware: A Complete Guide.Wubo Lab Manufacturer (2019). More Than 20 Common Laboratory Apparatus And Their Uses. Lab Mate Online (2014). What Are the Different Types of Laboratory Glassware?.


Hukum Kepler: Definisi, Jenis dan Kegunaan

Apakah itu Hukum Kepler? Artikel ini akan membincangkan berkenaan definisi , jenis-jenis hukum kepler dan juga kegunaan hukum ini.

Dalam sistem suria,  terdapat banyak planet, komet asteroid dan sebagainya. Persoalannya, bagaimanakah planet, asteroid ini mengelilingi matahari? Bagaimanakah bentuk orbitnya? Persoalan ini boleh dijawab mengguna pakai Hukum ini.

Hukum ini diperkenalkan oleh Johannes Kepler yang bekerja sebagai pembantu kepada ahli astronomi Tycho Brahe. Pengalaman menjadi pembantu kepada seorang ahli astronomi dan sifat keazaman yang tinggi mendorong beliau untuk mengkaji data astronomi Brahe selama lebih daripada sepuluh tahun.

Dengan keazamannya yang tinggi, akhirnya Johannes Kepler berjaya mewujudkan tiga Hukum Kepler yang menghuraikan gerakan planet mengelilingi Matahari.

Hukum Kepler pertama menyatakan orbit setiap planet adalah elips dan matahari berada di salah satu titik fokusnya. Bentuk elips disini bermaksud berbentuk bujur dan bukan bulatan sempurna. Titik fokusnya pula berada di antara paksi major, yang paling panjang menghubungkan dua titik fokus.

Satu garisan lagi adalah yang menghubungkan titik yang paling pendek yang dipanggil sebagai paksi minor. Planet-planet akan berada pada orbit ini dan planet-planet ini akan mengelilingi matahari. Ia akan memusing dalam bentuk elips.

Hukum kepler pertama ini bukan sahaja untuk orbit malah hukum ini terpakai untuk komet, asteroid dan juga galaksi.

Rajah di atas menunjukkan bentuk elips dan paksi major dan minor.

Hukum Kepler kedua juga dikenali sebagai hukum luas. Hukum Kepler kedua menyatakan bahawa satu garis yang menyambungkan planet dengan Matahari mancakupi luas yang sama ketika selang masa yang sama apabila planet bergerak dalam orbit.

Perhatikan gambar di bawah, luas kawasan AFB adalah sama dengan luas kawasan CFD. Andaikan planet yang bergerak mengelilingi matahari ini ialah Bumi, selang masa yang diambil untuk bergerak dari A ke B dan C ke D adalah sama. ini kerana planet ini bergerak lebih cepat apabila ia lebih dekat dengan matahari dan bergerak lebih perlahan apabila jauh daripapa matahari.

Hukum Kepler ketiga berkait rapat dengan Hukum Kegravitian Semesta Newton dan konsep gerakan membulat. Hukum Kegravitian Semesta Newton boleh ditakrifkan, daya graviti antara dua jasad (seperti Bumi dan Matahari) adalah berkadar terus dengan hasil darab jisim kedua-dua jasad tersebut dan berkadar songsang dengan kuasa dua jarak di antara pusat dua jasad tersebut (pusat radius antara dua jasad) . Hukum ini boleh diungkapkan  seperti berikut:

Jasad yang sedang membuat gerakan membulat iaitu secara elips, terdapat suatu daya yang bertindak ke atasnya dengan arah yang sentiasa menuju ke pusat bulatan itu. Daya ini dikenali sebagai daya memusat. Daya memusat ialah daya graviti antara Matahari dengan planet itu.

Timbul satu persoalan diantara ahli pengkaji astronomi tentang pergerakan planet-planet mengelilingi Matahari iaitu adakah wujud hubungan antara tempoh masa sesebuah planet mengorbit dan juga jaraknya daripada matahari, mereka bertanya sesama sendiri adakah wujud hubungan antara dua kuantiti ini. Jadi, individu pertama yang merumuskan persoalan ini adalah Johannnes Kepler yang mana beliau merumuskan persoalan ini dalam Hukum Kepler Ketiga. Hukum Kepler Ketiga ditakrifkan bahawa kuasa dua tempoh orbit planet mengelilingi Matahari adalah berkadar terus dengan kuasa tiga jejari orbitnya.

Formula di atas adalah berhubung kait dengan formula daya memusat yang diterbitkan oleh Isaac Newton. Lihat terbitan rumus di bawah:

Oleh sebab 4r2 dan GM adalah malar, maka rumus Hukum Kepler Ketiga ialah T2 µ r3.  Terbitan formula ini bukan dirumuskan oleh Johannes Kepler semuanya tetapi juga didapati daripada kajian Isaac Newton. Johannes Kepler berjaya  menerbitkan dan merumuskan Hukum Kepler Ketiga hasil daripada rumusan Isaac Newton berkaitan daya memusat. Gabungan daripada dua rumus antara Hukum Kegravitian daripada Isaac Newton dan  daripada Johnnes Kepler maka terbitlah rumus untuk Hukum Kepler Ketiga.

Tempoh Orbit Planet Mengelilingi Matahari

Planet yang mengorbit dengan jejari yang lebih besar akan mempunyai tempoh orbit yang lebih panjang. Oleh yang demikian, planet yang lebih jauh daripada Matahari mengambil masa yang lebih lama untuk melengkapkan satu orbit mengelilingi matahari. Susunan planet yang paling dekat dengan matahari adalah seperti berikut, Utarid, Zuhrah, Bumi, Marikh, Musytari, Zuhal, Uranus, Neptun dan Pluto.

Sebagai contoh, Bumi mengambil masa 1 tahun iaitu 365 hari untuk satu orbit lengkap manakala planet Zuhal mengambil masa 29.5 tahun untuk satu orbit lengkap. Ini kerana kedudukan planet Bumi adalah lebih dekat dengan Matahari berbanding kedudukan planet Zuhal.

Planet-planet lain seperti Utarid mengambil masa 0.2 tahun sahaja kerana kedudukannya yang paling hampir dengan Matahari, mempunyai suhu yang sangat tinggi, permukaan planet berkawah dan berapi. Planet kedua, Zuhrah mengambil masa 0.6 tahun dan merupakan planet paling panas kerana lapisan atmosferanya memerangkap haba Matahari. Seterusnya, planet ketiga adalah Bumi, satu-satunya planet yang didiami oleh hidupan kerana mempunyai air, udara dan suhu yang sesuai untuk didiami.

Planet ke empat, Marikh juga dikenali sebagai planet merah disebabkan permukaan planet yang berkarat mengambil masa selama 1.9 tahun untuk satu orbit lengkap menelilingi Matahari. Seterusnya planet Musytari selama 11.9 tahun, planet Zuhal 29.5 tahun, planet Uranus 84.0 tahun dan planet yang paling jauh dengan Matahari mengambil masa yang paling lama iaitu 164.8 tahun.

Oleh kerana kedudukannya paling jauh dengan matahari, planet ini paling sejuk. Kesimpulan daripada Hukum Kepler ketiga ialah planet yang berada lebih jauh daripada Matahari akan mengambil masa yang paling lama untuk mengorbit Matahari.

Melalui sejarah ahli fizik yang menyiasat dan mengkaji sesuatu perkara membuatkan kita terpegun dan ingin mengetahu lebih lanjut tentang sesuatu yang dipelajari. Contohnya dua orang ahli fizik yang terkenal iaitu Isaac Newton telah menyimpulkan bahawa daya tarikan bukan sahaja wujud antara Bumi dengan objek tetapi juga wujud antara Bumi dengan planet-planet lain.

Ketiga-tiga Hukum ini pula adalah lanjutan daripada ilmu kajian Isaac Nweton berkaitan daya tarikan Bumi dan planet-planet lain. Berdasarkan kajian ahli saintis yang hebat membuatkan kita lebih mensyukuri setiap kejadian yang diciptakan. Setiap sesuatu yang diciptakan tidak sia-sia kerana kita boleh dapat pelbagai hikmah dan ilmu disebalik setiap kejadian.

Buku Teks Fizik KSSM Tingkatan 4“Hukum Kepler.” Mudahnya Fizik, 2020, .


Membran Plasma: Struktur, Fungsi dan Aplikasi

Apakah itu membran plasma? Artikel ini akan membincangkan struktur, fungsi dan aplikasi yang membran plasma dalam kehidupan.

Apakah itu struktur membran plasma?

Struktur membran plasma dikenali sebagai model mozek bendalir. Komponen utama membran pasma adalah dwilapisan fosfolipid dan protein. Protein-protein berada dalam keadaan terapung di dwilapisan fosfolipid. Pergerakan kedua-dua komponen itu adalah tidak statik dan menghasilkan corak mozek yang sering berubah-ubah. Kriteria tersebut memberikan fleksibiliti pada struktur membran ini.

Dwilapisan fosfolipid berfungsi sebagai penghalang untuk memisahkan bahagian luar dan dalam sel. Fosfolipid adalah sejenis trigliserida yang terdiri daripada bahagian hidrofilik iaitu kepala berkutub dan bahaian hidrofobik iaitu ekor tidak berkutub.

Bahagian kepala fosfolipid yang tertarik pada air menghala ke arah bendalir di luar sel dan juga ke arah sitoplasma. Manakala bahagian ekor fosfolipid yang tidak tertarik kepada air menghala ke arah satu sama lain dan menjauhi kawasan bendalir.

Terdapat tiga jenis protein di membran plasma; glikoprotein, protein pembawa dan protein liang. Protein liang membawa molekul bercas (ion) merentasi lapisan membran ini. Protein pembawa pula membantu molekul yang besar dan tidak larut seperi glukosa dan asid amino melepasi membran plasma dan seterusnya memasuki sel.

Gambar rajah di atas adalah gambaran kepada dwilapisan fosfolipid. Kepala yang bulat itu adalah kepala hidrofilik iaitu sukakan air dan ekor itu adalah bahagian hidrofobik yang tidak suka kepada air.

Membran plasma berada di dalam sel haiwan dan tumbuhan. Ia berfungsi memisahkan persekitaran dalam sel dari persekitaran luar. Pemisahan tersebut adalah penting untuk memastikan persekitaran dalam sel berada pada tahap optimum.

Selain itu, lapisan membran juga mengawal atur pergerakan pelbagai bahan molekul keluar masuk sel sama ada untuk tujuan penyingkiran dari sel atau penyerapan masuk ke dalam sel.

Sifat ketelapan membran plasma

Membran plasma adalah membran yang bersifat telap memilih, bermakna ia membenarkan sesetengah bahan dengan kriteria tertentu sahaja melepasi masuk ke dalam sel dan menghalang pergerakan bahan lain.

Bahan-bahan molekul yang larut lipid mudah merentasi lapisan membran dengan melalui dwilapisan fosfolipid. Manakala, bahan-bahan molekul yang tak larut lipid serta bersaiz besar perlu menggunakan bantuan protein liang dan protein pembawa untuk melepasi membran plasma.

Ciri bahan yang bergerak merentasi membran plasma

Semua bahan larut lipid sama ada bersaiz kecil atau besar (sebagai contoh, asid lemak, gliserol, bahan steroid dan vitamin larut lemak)

memasuki sel melalui dwilapisan fosfolipid dan tidak memerlukan bantuan protein. Bahan-bahan berkenaan merentasi lapisan membran dengan kaedah resapan ringkas, di mana mereka bergerak dari kawasan berkepekatan tinggi ke arah kawasan berkepekatan rendah sehingga mencapai tahap keseimbangan.

Bahan tak larut lipid

Bahan tak larut lipid yang bersaiz kecil mampu merentasi dwilapisan fosfolipid tanpa menggunakan protein, namun pergerakan bahan berkenaan adalah perlahan.

Molekul air melalui dwilapisan fosfolipid dengan kaedah osmosis, di mana molekul air bergerak dari kawasan keupayaan air tinggi ke arah kawasan keupayaan air rendah.

Bahan tak larut lipid yang bersaiz besar seperti glukosa dan asid amino menggunakan protein pembawa untuk merentasi lapisan membran. Apabila bahan berkenaan mengikat pada protein pembawa, perubahan bentuk protein pembawa akan berlaku untuk membawa masuk bahan berkenaan ke dalam sel.

Artikel Berkaitan: Fungsi Sel

Bahan-bahan yang tidak bercas iaitu neutral mampu merentasi membran plasma melalui dwilapisan fosfolipid. Namun begitu, bahan-bahan yang bercas negatif atau positif contohnya ion natrium, ion kalium dan ion hidrogen hanya boleh merentasi membran plasma dengan menggunakan protein liang yang terdapat pada dwilapisan fosfolipid.

Konsep pergerakan bahan merentasi membran plasma dapat dilihat dalam kehidupan seharian kita. Penggunaan baja yang berlebihan menyebabkan peningkatan kepekatan mineral di dalam tanah. Oleh itu, air dalam tanah menjadi hipertonik kepada sel akar pokok.

Air dari sel akar pokok kemudian akan meresap keluar memasuki tanah melalui proses osmosis. Pergerakan keluar air tersebut menjejaskan sel tumbuhan di mana vakuol mengecil dan sitoplasma mengecut, dan lama-kelamaan pokok akan menjadi layu.

Selain itu, konsep pergerakan bahan merentasi membran plasma diguna pakai dalam proses pengawetan makanan menggunakan larutan garam pekat. Larutan garam pekat adalah hipertonik kepada sel tumbuhan dan keadaan ini menyebabkan molekul air bergerak keluar dari sayuran melalui proses osmosis.

Sel tumbuhan seterusnya mengalami dehidrasi. Dehidrasi mampu menyekat pertumbuhan dan aktiviti bakteria dalam sayuran. Oleh itu, sayuran boleh disimpan dalam tempoh yang lama.

Jariah, K., Sudin, S., Abd Wahid, R., Ibrahim, N. H., & Ho, T. M. (2021). Focus Biology Spm Kssm. Penerbitan Pelangi Sdn Bhd.Yeat, G. W., Abd Aziz, N. A., Mohd Yusuf, Y., & Ibrahim, N. H. (2019). Biologi Tingkatan 4. Mustread Sdn Bhd.


Gel Silika: Kegunaan, Fungsi dan Aplikasi

Apakah itu gel silika? Artikel ini akan menerangkan berkenaan gel silika, kegunaannya, cara ia bertindak dan aplikasi di dalam kehidupan seharian.

Apa itu gel silika?

Silica gel adalah bahan yang selalu dapat kita temukan dalam kehidupan seharian kita yang bersifat menyerap lembapan (hygroscopic substance). Dekat mana? Kalau perasan, dalam kotak kasut, dalam kotak beg, dalam kotak ubat dan banyak lagi, akan ada satu paket kecil plastik yang di dalamnya ada bebola kecil berwarna jernih, itulah silica gel.

Silica gel diperbuat daripada bahan kimia, silikon dioksida (SiO2) yang bersifat tidak aktif secara kimianya yang mana tidak berbahaya jika disentuh secara fizikal. Menelan sepaket kecil silica gel tidak akan membuatkan seseorang mati secara terus tetapi bakal mengakibatkan beberapa kesan sampingan seperti pening kepala, dan mual, tetapi boleh mengakibatkan individu tercekik terutamanya jika ditelan oleh kanak-kanak tanpa pengawasan ibu bapa.

Silica gel boleh menyerap sebanyak 10% lembapan dalam tempoh masa satu jam jika dibiarkan terdedah pada suhu bilik.

Kenapa letak dekat dalam-dalam kotak tu? Tidak lain tidak bukan bertujuan untuk menjaga barangan-barangan tadi daripada rosak apabila ada lembapan yang datang dari luar dan persekitaran menyebabkan permukaan akan jadi berkulat, berkarat, teroksida dan rosak.

Atau dengan kata mudah, jika ia digunakan, silica gel akan memanjangkan jangka hayat sesuatu barangan. Kebiasaanya, jika anda berkunjung ke muzium, silica gel boleh ditemui banyak digunakan di situ, diletakkan di dalam kawasan kotak pameran sebagai salah satu cara untuk menjaga bahan pameran terutamanya jika dibuat daripada kain, besi, kulit dan lain-lain lagi.

Jika anda seorang pelajar jurusan sains, silica gel bukanlah sesuatu yang asing kerana ia sering digunakan di dalam makmal sebagai salah satu bahan untuk menyimpan bahan kimia, mesin, alatan yang sensitif kepada lembapan. Selain itu, penggunaan silica gel boleh ditemukan di dalam alat pengering di dalam makmal, kebiasaannya diletakkan di dalam balang kaca tebal (dessicator) untuk mengeringkan pelbagai jenis bahan kimia dan radas.

Silica gel dalam kehidupan seharian

Silica gel boleh digunakan untuk pelbagai kegunaan kerana fungsi utamanya adalah untuk menyerap lembapan. Antaranya ialah menghilangkan bau hapak. Bau hapak terjadi apabila permukaan kain menyerap lembapan dari ruang udara, jadi untuk menghilangkan bau hapak yang sering terjadi kepada almari baju dan beg anda di rumah, boleh cuba gunakan silica gel.

Pernahkan telefon anda dimasuki air? Anda juga boleh gunakan silica gel untuk mengeringkan air di dalam komponen-komponen telefon yang tidak boleh dikeringkan dari luar. Caranya sangat mudah, letakkan telefon di atas silica gel, atau di dalam bekas kedap udara yang mengandungi silica gel, dan biarkan semalaman atau sehingga air benar-benar kering.

Selain itu, silica gel juga boleh digunakan untuk menjaga gambar, dokumen-dokumen penting daripada rosak dengan cara letakkan paket silica gel ke celahan kertas untuk menyerap sebarang lembapan yang hadir dari persekitaran.

Silica gel juga boleh digunakan untuk tujuan penyimpanan makanan. Jika anda seorang peniaga makanan ringan seperti keropok, cip kentang, atau apa-apa sahaja yang memerlukan makanan kekal rangup, segah, dan tahan untuk tempoh yang lama, silica gel adalah penyelesaiannya. Isikan sahaja paket silica gel di dalam bungkusan makanan anda sebelum dijual kepada pelanggan.

Sekiranya anda seorang petani, anda juga boleh memanfaatkan silica gel untuk kegunaan jangka masa panjang anda. Bagaimana? Dengan menyimpan biji-biji benih buah, sayur dan tanaman supaya tidak rosak dan boleh disimpan untuk satu tempoh yang lama.

Bolehkah silica gel digunakan semula?

Silica gel diproses sekali bersama dengan penunjuk lembapan (indicator moisture)  yang akan merubah warna apabila silica gel menyerap lembapan. Kebiasaannya, silica gel boleh dijumpai dalam tiga warna penunjuk; oren, biru dan putih. Apabila silica gel telah menyerap air, warnanya akan bertukar. Silica gel yang berwarna oren ketika kering akan bertukar menjadi hijau, manakala silica gel berwarna biru dan putih ketika kering akan bertukar warna menjadi merah jambu.

Jika warna silica gel sudah berubah sepenuhnya, bermakna, kapasiti untuk silica gel sudah pun penuh dan ia tidak boleh digunakan lagi untuk menyerap lembapan.  Tetapi jangan terus dibuang kerana anda masih boleh gunakan silica gel tersebut. Bagaimana? Jemurkan silica gel di bawah cahaya matahari sehingga silica gel anda kembali ke warna asal (oren, biru atau putih), atau panaskan di dalam ketuhar, supaya lembapan yang terperangkap di dalam silica gel akan kering.

Anda boleh gunakan semula silica gel selepas dijemur!

Jika tiada silica gel?

Kalau tak ada silica gel macam mana? Pernahkan anda dengar petua, kalau telefon masuk air, letak dalam bekas berisi beras? Kenapa?

Hal ini kerana, beras juga bahan bersifat menyerap lembapan (hygroscopic substance), sama seperti dalam silica gel. Beras boleh menyerap air, tetapi kadar penyerapannya sedikit perlahan berbanding dengan silica gel. Jadi, selepas ini jika telefon anda dimasuki air, jangan risau, jangan gelabah, sementara hendak dapatkan silica gel, anda boleh pergi ke dapur dan cari beras!

Nall. R (2020). What Happen If You Eat Silica Gel. HealthlineDamp Solving (2020). Can Rice Be Used to Absorb Water. Delta Adsorbent (2016). What is the difference between white, blue and orange silica gel?. Y. Chen (2017). Chapter 23 – Packaging Selection for Solid Oral Dosage Forms. Science Direct.


10 Khasiat Spirulina Yang Anda Perlu Tahu

Apakah khasiat spirulina pada kesihatan badan? Artikel ini akan membincangkan beberapa khasiat spirulina, kandungan nutrisi dan kompaun sihat

Tahukah anda apa itu spirulina? Ataupun anda sendiri pernah mengambil makanan ini? Spirulina adalah sejenis cyanobacteria iaitu sejenis algae yang hidup di dalam air masin dan air tawar.

Ianya merupakan makanan yang kaya dengan dengan sumber protein dan selamat diambil sebagai makanan. Spirulina sering dijual sebagai suplemen di pasaran di dalam bentuk serbuk atau tablet. Artikel ini akan membincangkan dengan lebih lanjut akan kebaikan spirulina terhadap kesihatan.

Berikut merupakan kandungan nutrisi yang terkandung di dalam 1 sudu makan serbuk spirulina kering.

Tenaga dan makronutrisi per 1 sudu makan

Kaloir: 21kcalKarbohidrat: 1.67gProtein: 4.02gLemak: 0.54g

Setiap satu sudu makan spirulina dapat menyumbang sebanyak 20 kcal tenaga, 1.67 g karbohidrat, 4.02 g protein dan 0.54 g lemak.

Kalsium: 8mgZat Besi: 2mgFosforus: 8mgKalium: 95mgNatrium: 73mgVitamin C: 0.7mg

Bagi kandungan mikronutrisi pula, setiap satu sudu makan spirulina mengandungi 8 mg kalsium, 2 mg zat besi, 14 mg magnesium, 8 mg fosforus, 95 mg kalium, 73 mg natrium dan 0.7 mg vitamin C.

Antara komponen berkhasiat yang terdapat di dalam spirulina ialah phycocyanin. Phycocyanin adalah sejenis komponen yang bersifat anti oksida dan anti inflamasi di mana ianya dapat melawan radikal bebas dan mencegah penghasilan keradangan dan inflamasi.

Selain itu, spirulina juga mepunyai komponen bernama triptofan di mana komponen ini diperlukan untuk penghasilan hormon serotonin, sejenis hormon yang bagus untuk kesihatan mental.

Khasiat Spirulina pada Kesihatan

Berikut merupakan kebaikan yang ditawarkan spirulina terhadap kesihatan.

1. Mengawal paras gula di dalam darah

Satu kajian telah dijalankan untuk mengkaji kesan pengambilan spirulina ke atas kawalan paras gula di dalam darah. Peserta yang menghidap diabetes dibahagikan kepada dua kumpulan di mana mereka akan menerima spirulina sebanyak 2 g selama dua bulan atau akan menjadi kumpulan kawalan.

Kajian ini mendapati bahawa pengambilan spirulina menurunkan paras gula semasa berpuasa dan selepas makan.

2. Mengawal paras kolesterol di dalam darah

Kajian turut menemukan bahawa pengambila spirulina dapat mengawal paras kolesterol di dalam darah. Satu kajian telah dijalankan untuk mengkaji kesan pengambilan spirulina ke atas paras kolesterol darah.

Peserta kajian yang menghidap masalah dislipidemia diminta untuk mengambil 1 g spirulina selama 12 minggu. Kajian ini mendapati bahawa pengambilan spirulina dapat mengurangkan paras kolesterol di dalam darah peserta.

3. Mencegah penyakit kardiovaskular

Peranan spirulina di dalam mencegah penyakit kardiovaskular adalah berkait rapat dengan pengawalan kolesterol di dalam darah.

Paras kolesterol yang tinggi di dalam darah yang tinggi dapat meningkatkan risiko mendapat penyakit kardiovaskular. Spirulina dapat mengawal paras kolesterol di dalam darah lalu mengurangkan risiko mendapat penyakit kardiovaskular.

Artikel Berkaitan: Punca Sakit Jantung

4. Mengawal tekanan darah

Beberapa kajian turut menemui bahawa pengambilan spirulina dapat mengawal tekanan darah. Satu kajian telah dijalankan di mana peserta kajian diminta untuk mengambil spirulina sebanyak 4.5 g selama 6 minggu.

Kajian ini mendapati bahawa peserta kajian yang mengambil spirulina mengalami penurunan di dalam bacaan tekanan sistolik dan diastolik darah.

Artikel Berkaitan: Punca Darah Tinggi dan Rawatan

5. Membantu mengawal simptom dan alergik

Antara simptom-simptom yang dialami oleh mereka yang mengalami resdung adalah hidung berair, bersin dan kegatalan. Satu kajian telah dijalankan dikalangan mereka yang mengalami masalah resdung untuk mengkaji kesan pemberian spirulina.

Kajian mendapati bahawa pengambilan spirulina dapat memperbaiki simptom resdung seperti bersin, hidung tersumbat, kegatalan.

6. Meningkatkan sistem imunisasi tubuh

Spriluna dikatakan dapat meningkatkan sistem imunisasi tubuh badan kerana ianya meningkatkan pertahanan terhadap jangkitan virus. Kajian mendapati bahawa spirulina dapat meningkatkan penghasilan antibodi, mengaktifkan makrofaj dan sel T dan B yang berfungsi untuk sistem imunisasi tubuh badan.

7. Bersifat anti kanser

Spirulina mengandungi komponen yang bernama tetrapyrrolic di mana komponen ini bersifat anti oksida dan bertindak sebagai agen anti-proliferatif yang bermaksud ianya dapat mencegah pertambahan bilangan sel kanser. Satu kajian telah mendapati bahawa pengambilan spirulina dapat menghalang perkembangan sel kanser pankreas.

Makanan yang bersifat ergogenik adalah makanan yang dapat meningkatkan penghasilan tenaga, dan menggalakkan pemulihan selepas aktiviti bersukan.

Satu kajian telah dijalankan untuk mengkaji kesan pengambilan spirulina keatas aktiviti bersukan. Kajian ini mendapati bahawa pengambilan spirulina dapat melambatkan masa untuk letih selepas 2 jam larian dan meningkatkan kadar oksidasi lemak.

9. Melindungi kesihatan usus

Sering kali kita mendengar bahawa antara cara untuk menjaga kesihatan usus adalah dengan mengambil sumber serat yang mencukupi.

Kajian turut mendapati bahawa pengambilan spirulina dapat membantu melindungi kesihatan usus. Satu kajian yang dijalankan ke atas haiwan mendapati bahawa pemberian spirulina di dalam diet haiwan tersebut dapat meningkatkan imuniti usus dan mengurangkan keradangan hepatik.

10. Meningkatkan kesihatan mental

Spirulina adalah salah satu makanan yang mempunyai sumber triptofan di mana triptofan adalah salah satu komponen yang diperlukan untuk penghasilan serotonin, sejenis hormon yang dapat menstabilkan mod dan emosi.

Konklusinya, terdapat pelbagai kebaikan yang ditawarkan oleh spirulina terhadap kesihatan. Jikalau anda berhasrat untuk mngambilnya sebagai makanan tambahan, pastikan anda membelinya di farmasi-farmasi yang berdaftar dan mengikuti arahan pada label untuk mengelakkan sebarang kesan sampingan terhadap kesihatan.

Diharapkan artikel khasiat spirulina ini dapat memberikan sedikit sebanyak maklumat kepada anda

Khasiat Makanan yang Lain

Capelli, B., & Cysewski, G. R. (2010). Potential health benefits of spirulina microalgae. Nutrafoods, 9(2), 19-26.Cingi, C., Conk-Dalay, M., Cakli, H., & Bal, C. (2008). The effects of spirulina on allergic rhinitis. European archives of oto-rhino-laryngology : official journal of the European Federation of Oto-Rhino-Laryngological Societies (EUFOS) : affiliated with the German Society for Oto-Rhino-Laryngology – Head and Neck Surgery, 265(10), 1219–1223. Demelash, S. (2018). Spirulina as a main source of tryptophan for mental illness: Improving level of serotonin through tryptophan supplementation. Global Journal of Medicine and Public Health, 7(2), 1-5.Kalafati, M., Jamurtas, A. Z., Nikolaidis, M. G., Paschalis, V., Theodorou, A. A., Sakellariou, G. K., Koutedakis, Y., & Kouretas, D. (2010). Ergogenic and antioxidant effects of spirulina supplementation in humans. Medicine and science in sports and exercise, 42(1), 142–151.Koníčková, R., Vaňková, K., Vaníková, J., Váňová, K., Muchová, L., Subhanová, I., Zadinová, M., Zelenka, J., Dvořák, A., Kolář, M., Strnad, H., Rimpelová, S., Ruml, T., J Wong, R., & Vítek, L. (2014). Anti-cancer effects of blue-green alga Spirulina platensis, a natural source of bilirubin-like tetrapyrrolic compounds. Annals of hepatology, 13(2), 273–283.Mazokopakis, E. E., Starakis, I. K., Papadomanolaki, M. G., Mavroeidi, N. G., & Ganotakis, E. S. (2014). The hypolipidaemic effects of Spirulina (Arthrospira platensis) supplementation in a Cretan population: a prospective study. Journal of the science of food and agriculture, 94(3), 432–437.


10 Khasiat Madu Kelulut Yang Anda Perlu Tahu

Apakah khasiat madu kelulut kepada kesihatan badan? Artikel ini akan membincangkan khasiat madu kelulut ini, kandungan nutrisi dan kompaun sihat di dalamnya.

Anda pasti sudah terbiasa dengan istilah madu kelulut bukan? Tahukah anda ap aitu madu kelulut? Madu kelulut adalah sejenis madu yang dihasilkan oleh lebah yang tidak menyengat.

Nama saintifik lebah yang menghasilkan madu kelulut ialah Trigona spp. Lebah kelulut ini boleh didapati di kawasan-kawasan tropika seperti Asia Tenggara.

Sering kali kita mendengar bahawa madu kelulut ini mempunyai pelbagai kebaikan terhadap kesihatan. Oleh itu, artikel ini akan membincangkan tentang kelebihan madu kelulut terhadap kesihatan.

Berikut merupakan kandungan nutrisi yang terdapat di dalam madu kelulut.

Kalori: 300kcal/100gGlukosa: 8.10–31.00%Fruktosa: 31.11–40.20%Sukrosa: 0.31–1.26%Kalsium: 0.017%Kalium: 0.07%Magnesium: 0.0012%

Oleh kerana terdapat pelbagai spesis lebah kelulut, maka kandungan komponen yang terdapat di dalam amsu kelulut mungkin berbeza mengikut spesis.

Antara kandungan berkhasiat madu kelulut adalah kandungan fenoliknya yang tinggi seperti asid benzoik, asid fenilpropanoik, asid 4-hydrosibenzoik dan lain-lain lagi. Selain itu, terdapat juga enzim di dalam madu ini iaitu enzim diastase dan invertase.

10 Khasiat Madu Kelulut Kepada Kesihatan

Panckeas adalah salah satu organ yang berfungsi untuk menghasilkan insulin dan glukagon untuk mengawal paras gula di dalam darah dan kerosakkan pada pancreas sudah semestinya dapat menjejaskan pengawalan paras gula di dalam darah.

Di dalam satu kajian yang dijalankan terhadap haiwan, didapati bahawa pemberian madu kelulut berfungsi untuk melindungi pankreas dari kerosakkan.

Madu kelulut digunakan secara tradisional pada zaman dahulu oleh untuk menyembuhkan luka. Madu kelulut yang disapu pada bahagian luka dapat mewujudkan keadaan yang bersih di kawasan luka.

Madu ini turut mewujudkan aktiviti angiogenik di mana proses ini akan membantu penghasilan sel baharu.

Kajian telah mendapati bahawa madu kelulut mempunyai sifat antimikrob yang baik di mana ianya dapat mencegah aktivti bakteria S.aureus, Bactilus cereus, Pseudomonas aeruginosa dan lain-lain.

Kebaikkan ini menjadikan madu kelulut sebagai salah satu potensi besar yang boleh digunakan di dalam perawatan dan kesihatan.

Setiap jenis lebah yang berbeza sepsis mampu menghasilkan madu yang mempunyai sifat yang berbeza. Kajian telah mendapati bahawa madu kelulut yang dihasilkan oleh spesis lebah bernama T. angustula dan Plebetawittmannt mempunyai sifat antioksida yang tinggi.

Kandungan flavonoid dan polifenol yang tinggi di dalam madu ini yang menyumbang kepada sifat antioksida ini.

5. Merawat penyakit mata

Satu kajian telah dijalankan ke atas haiwan untuk mengkaji kesan penggunaan madu kelulut ke atas haiwan yang mempunyai katarak mata yang disebabkan oleh bahan kimia. Kajian ini mendapati bahawa penggunaan madu dapat menyekat aktiviti sodium selenite yang menyebabkan katarak mata pada haiwan berkenaan.

Satu kajian terhadap haiwan telah dijalankan untuk mengkaji kesan pemberian madu kelulut ke atas perubahan berat haiwan tersebut. Kajian ini mendapati bahawa pemberian madu kelulut menunjukkan penurunan di dalam jisim indeks tubuh, peratus kenaikkan berat dan indeks adipositi.

7. Mengawal paras kolesterol

Tahukah anda bahawa kolesterol di dalam badan kita terbahagi kepada dua iaitu kolesterol baik dan kolesterol tidak baik. Kajian yang dijalankan ke atas haiwan telah mendapati bahawa pemberian madu kelulut dapat menurunkan paras trigliserida dan LDL iaitu sejenis kolesterol yang tidak baik dan meningkatkan paras HDL iaitu kolesterol baik.

Artikel Berkaitan: Punca Kolesterol Tinggi

8. Meningkatkan ingatan dan mengurangkan kegelisahan

Kajian telah dijalankan ke atas haiwan untuk mengkaji kesan madu kelulut keatas kesihatan neurologi, haiwan tersebut. Kajian menemukan bahawa haiwan yang diberi madu kelulut menunjukkan penurunan dari segi kegelisahan dan peningkatan dari segi memori dan ingatan.

9. Mencegah kerosakkan sperma

Satu kajian telah dijalankan untuk mengkaji kesan oksidatif madu kelulut yang dihasilkan oleh lebah Trigona spp. Kajian ini dijalankan ke atas haiwan dan hasil kajian menunjukkan bahawa pemberian madu kelulut dapat meningkatkan kualiti sperma yang dihasilkan oleh haiwan diabetik dan mencegah kerosakkan sperma dan testis haiwan tersebut.

10. Bersifat anti kanser

Selain bersifat anti oksida dan anti inflamasi, madu kelulut juga ditemui mempunyai sifat anti kanser. Kajian telah dijalankan untuk mengkaji potensi madu kelulut yang dihasilkan oleh lebah Heterotrigona itama sp di dalam perawatan kanser. Kajian ini mendapati bahawa madu kelulut dapat mencegah pengecutan nuklaer, kondensasi kromatin dan pemecahan nucleus.

Konklusinya, terdapat banyak kebaikan yang ditawarkan oleh madu kelulut terhadap kesihatan. Walaupun begitu, bagi anda yang mempunyai masalah kesihatan, anda haruslah mendapatkan nasihat dari pegawai perubatan terlebih dahulu sebelum mengambil apa-apa makanan tambahan untuk mengelakkan masalah dikemudian hari.

Khasiat Makanan yang lain

Abd Jalil, M. A., Kasmuri, A. R., & Hadi, H. (2017). Stingless bee honey, the natural wound healer: A review. Skin Pharmacology and Physiology, 30(2), 66-75.Ahmad, F., Seerangan, P., Mustafa, M. Z., Osman, Z. F., Abdullah, J. M., & Idris, Z. (2019). Anti-Cancer Properties of Heterotrigona itama sp. Honey Via Induction of Apoptosis in Malignant Glioma Cells. The Malaysian journal of medical sciences : MJMS, 26(2), 30–39.Al-Hatamleh, M. A., Boer, J. C., Wilson, K. L., Plebanski, M., Mohamud, R., & Mustafa, M. Z. (2020). Antioxidant-based medicinal properties of stingless bee products: recent progress and future directions. Biomolecules, 10(6), 923.Arshad, N. A., Lin, T. S., & Yahaya, M. F. (2020). Stingless bee honey reduces anxiety and improves memory of the metabolic disease-induced rats. CNS & Neurological Disorders-Drug Targets (Formerly Current Drug Targets-CNS & Neurological Disorders), 19(2), 115-126.Aziz, M., Giribabu, N., Rao, P. V., & Salleh, N. (2017). Pancreatoprotective effects of Geniotrigona thoracica stingless bee honey in streptozotocin-nicotinamide-induced male diabetic rats. Biomedicine & pharmacotherapy = Biomedecine & pharmacotherapie, 89, 135–145. Budin, S. B., Jubaidi, F. F., Azam, S. N. F. M. N., Yusof, N. L. M., Taib, I. S., & Mohamed, J. (2017). Kelulut honey supplementation prevents sperm and testicular oxidative damage in streptozotocin-induced diabetic rats. Jurnal Teknologi, 79(3).


10 Khasiat Daun Sirih Yang Anda Perlu Tahu

Apakah khasiat daun sirih kepada kesihatan? Artikel ini akan membincangkan khasiat daun sirih, kandungan nutrisi dan kompaun sihat di dalamnya

Piper betel atau dikenali secara umum di Malaysia dan Indonesia sebagai daun sireh, diklasifikasikan di bawah keluarga ‘Piperaceae’. Hampir 700 spesis daun sirih yang berlainan boleh ditemui di India, Sri Lanka, Malaysia, Indonesia, Filipina, Afrika Timur dan negara Asia Tenggara yang lain.

Daun sirih dikatakan berasal dari Malaysia tetapi telah melalui proses kacukan lantas menghasilkan pelbagai jenis spesis. Daun sirih digunakan secara meluas di seluruh dunia hatta pada zaman moden ini kerana daun sirih mempunyai nilai perubatan didalamnya. Daun sirih turut digunakan dalam aspek kehidupan manusia yang lain seperti sosial, budaya dan agama.

Daun sirih adalah tumbuhan yang tidak lapuk dek zaman kerana daun sirih masih digunakan sebagai bahan dalam perubatan tradisional dalam merawat pelbagai penyakit.

Tambahan pula, daun sirih merupakan tumbuhan yang serbaguna kerana daunnya, akarnya, rantingnya, pucuknya dan buahnya boleh digunakan. Pokok daun sirih ini memerlukan sokongan tambahan untuk membesar dan ketinggian pokok daun sirih ini boleh mencecah 10 hingga 15 meter.

Uniknya, daun sirih berbentuk hati dengan saiz yang berbeza iaitu dari 7 hingga 20 cm panjang dan 5 hingga 15 cm lebar. Daunnya turut berbeza kerana ada yang berwarna kuning kehijauan dan ada yang berwarna hijau gelap. Batang pokok ini pula lebar dan berjalur merah jambu kekuningan.

Bunganya mempunyai 2 hingga 6 stigma dan diselaputi dengan bulu halus. Daun sirih mempunyai bau yang menyenangkan dan memberikan rasa manis yang akan bertukar kepada pahit kerana kandungan minyak didalamnya.

Kandungan Nutrisi Daun Sirih

Walaupun daun sirih yang mungkin hanya dipandang sebagai daun, ianya mengandungi pelbagai nutrient penting seperti tenaga, protein, lemak, serat, air, vitamin dan juga mineral. Dibawah ini menunjukkan makronutrient dan mikronutrient yang ditemui dalam daun sirih.

Kalori: 44kcal/100gKarbohidrat: 0.5% hingga 6.1%Protein: 3% hingga 3.5%Lemak: 0.4% hingga 1.0%Serat: 2.3%Air: 85% hingga 90%Vitamin A: 1.9 hingga 2.9 microgram/100gThiamin (Vitamin B1): 10 hingga 70 microgram/100gRiboflavin (Vitamin B2): 1.9 hingga 30 microgram/100gVitamin C: 0.005% hingga 0.01%Kalsium: 0.2% hingga 0.5%Kalium: 1.1% hingga 1.4%Zat Besi: 0.005% hingga 0.007%

Komponen Penting Daun Sireh

Kajian menunjukkan bahawa terdapat 65 bahan kimia daripada minyak penting dalam daun sirih yang diesktrak menggunakan metodologi penyulingan air. Sebagai contoh, ‘5-(2-propenil)-1,3 benzodioxole’ (25.67%), ‘eugenol’ (18.27%) dan ‘2-methoxy-4-(2-propenyl) acetate-phenol’ (8.0%).

Namun demikian, kajian sebelum ini menunjukkan bahawa terdapat 14 bahan kimia daripada mintak penting dalam daun sirih. Sebagai contoh, ‘chavibetol’ (53.1%) dan ‘chavibetol acetate’ (15.5%), ‘allypyrocatechol diacetate (0.71%), ‘camphene’ (0.48%), ‘chavibetol methyl ester’ (methyl eugenol 0.48%), ‘eugenol’ (0.32%), ‘a-pinene’ (0.21%), ‘B-pinene’ (0.21%), ‘a-linonen’ (0.14%), ‘safrole’ (0.11%), ‘1,8-cineole’ (0.04%) dan ‘allypyrocatechol monoacetate’.

‘Allylpyrocatechol’ dikenali sebagai bahan antioksidan yang penting dalam daun sirih dan melindungi daripada ulser pada perut. ‘Hydroxychavicol’ dan ‘eugenol’ pula adalah sebatian dalam kumpulan ‘propenylphenol’. ‘Eugenol’ adalah bahan utama dalam daun sirih yang menghasilkan kesan anti kulat dan anti keradangan. ‘Chavibetol’ pula adalah sebatian organik kimia yang memberikan rasa yang tajam dan hangat.

Selain itu, daun sirih mengandungi polifenol, alkaloid, steroid, saponin dan tannin yang memberikan kesan analgesik dan menyejukkan badan. Kesan antioksidan ini membantu dalam mengurangkan sakit kepala, arthritis, sakit sendi, merawat sakit tekak dan rasa keletihan. Kesan antioksidan ini turut menghalang nafas berbau, ketidakselesaan pada sistem penghadaman, batuk dan serangan asma. Pelbagai lagi kebaikan daripada komponen penting dalam daun sirih yang akan dikupas dalam artikel kali ini.

Khasiat Daun Sirih Kepada Kesihatan

1. Mengawal Paras Gula Dalam Darah

Penyakit kencing manis adalah antara penyakit kronik yang dihidapi oleh penduduk Malaysia. Menurut dapatan Tonjauan Kebangsaan Kesihatan dan Morbiditi (NHMS) 2019, seorang daripada lima individu dewasa atau kira-kira 3.9 juta orang berumur 18 tahun ke atas di Malaysia menghidap penyakit kencing manis.

Pesakit kencing manis telah meningkat daripada 13.4% pada tahun 2015 kepada 18.3% pada tahun 2019. Daun sirih berpotensi dalam mengawal paras gula dalam darah. Satu kajian terhadap haiwan dijalankan dimana haiwan tersebut diberikan daun sirih sebanyak 75 mg/kg berat badan dan 150mg/kg berat badan selama 30 hari.

Keputusan menunjukkan bahawa terdapat penurunan bacaan gula dalam darah sebanyak 205.00+/- 10.80 mg/dL hingga 151.30+/- 6.53 mg/dL). Kajian tambahan dijalankan terhadap dua kumpulan tikus yang menghidap kencing manis dimana satu kumpulan tikus diberikan daun sirih dan satu lagi kumpulan tidak diberikan daun sirih.

Keputusan menunjukkan bahawa paras gula tikus yang diberikan daun sirih lebih rendah daripada tikus yang tidak diberikan daun sirih.

Artikel Berkaitan: Punca Kencing Manis dan Rawatan

2. Mengurangkan Paras Kolesterol

Sedarkah anda bahawa paras kolesterol yang tinggi dalam darah akan meningkatkan risiko untuk mendapat serangan sakit jantung? Paras kolesterol yang tinggi akan menyebabkan saluran darah menjadi sempit dan tekanan darah akan meningkat. Pengambilan daun sirih berpotensi dalam mengurangkan paras kolesterol dalam darah.

Ini kerana daun sirih mengandungi eugenol yang membantu dalam mengurangkan jumlah kolesterol yang dihasilkan oleh organ hati. Terdapat dua sumber kolesterol iaitu kolesterol yang dihasilkan oleh hati dan kolesterol daripada pemakanan.

Apabila kolesterol yang dihasilkan oleh organ hati berkurang, ini akan mengurangkan lemak yang diserap ke dalam usus daripada saluran darah. Ini akan mengelakkan tragedi dimana saluran darah menjadi sempit kerana kolesterol menempel pada dinding saluran darah.

Artikel Berkaitan: Punca Kolesterol Tinggi

3. Kesan Anti Kanser

Walaupun terdapat kajian menyatakan bahawa risiko pengambilan biji sirih sama seperti pengambilan bahan tembakau yang lain namun demikian, daun sirih mempunyai sebatian anti kanser didalamnya. Daun sirih mengandungi sebatian fenolik yang menghasilkan kesan anti bakteria, anti mutagen, antioksidan dan anti percambahan.

Daun sirih mempunyai paras fitokimia yang tinggi yang berupaya dalam melawan kanser mulut dan kanser usus. Daun sirih membantu dalam melawan tekanan oksidatif dan memusnahkan radikal bebas. Sebatian fenolik dan fitokimia adalah dua bahan penting dalam menghalang penyakit kanser.

4. Kesan Anti Mikroorganisma

Minyak penting dalam daun sirih menghasilkan kesan anti bakteria. Minyak penting membantu dalam melawan jangkitan yang disebabkan oleh bakteria. Tambahan pula, daun sirih mengandungi sebatian fenolik dan fitokimia yang membantu dalam melawan bakteria jenis gram positif dan bakteria jenis gram negatif.

5. Membantu Dalam Merawat Luka

Ekstrak daun sirih menghasilkan kesan yang efektif dalam merawat luka terutamanya luka yang disebabkan oleh terbakar. Ini kerana daun sirih mengandungi antioksidan, dimana antioksidan ini membantu dalam mengurangkan tekanan oksidatif dalam badan. Tekanan oksidatif yang tinggi akan melambatkan proses penyembuhan luka. Oleh itu, daun sirih membantu dalam proses penyembuhan luka dengan mengurangkan tekanan oksidatif dalam badan.

6. Mengelakkan Berlaku Serangan Asma

Ramai telah mengetahui bahawa penyakit asma adalah penyakit yang berkaitan dengan masalah pernafasan. Namun demikian, tidak semua orang tahu bahawa penyakit asma juga berlaku disebabkan oleh keradangan. Daun sirih mengandungi kesan anti keradangan yang dapat membantu pesakit asma.

Serangan asma selalunya tercetus disebabkan oleh histamin yang menyebabkan pengecutan pada bronkus. Daun sirih menghasilkan kesan anti histamin yang membantu dalam menghalang dan mengawal serangan asma. Minyak daripada daun sirih turut membantu dalam mengelakkan berlakunya serangan asma.

7. Mengelakkan Penyakit Kemurungan

Penyakit kemurungan merupakan penyakit yang serius dan tidak boleh dipandang enteng. Walapun pada zaman kini terdapat pelbagai ubat anti kemurungan, orang ramai masih lebih memilih perubatan herba kerana kesannya lebih mujaran dalam merawat dan mengawal penyakit ini.

Salah satu contoh perubatan herba adalah mengunyah daun sirih. Ini kerana daun sirih akan merangsang aktiviti dalam sistem saraf pusat dan menghasilkan perasaan gembira dan tenang. Daun sirih mengandungi sebatian fenolik aromatik yang berperanan dalam merangsang katekolamin dan mengurangkan kemurungan.

8. Meningkatkan Kesihatan Mulut

Daun sirih digunakan sebagai bahan dalam produk penyegar mulut di India kerana keupayaannya dalam meningkatkan kesihatan mulut.

Daun sirih membantu dalam mengurangkan pertumbuhan dan pembiakan bakteria dalam mulut. Ini akan menghalang berlakunya jangkitan mulut dan penyakit mulut.

Daun sirih turut melindungi kaviti daripada karies dengan mengurangkan jumlah asid yang menghasilkan bakteria dalam air liur.

9. Melindungi Sistem Pencernaan

Daun sirih mengandungi fitokimia yang bertindak sebagai antioksidan dan anti ulser. Ulser perut akan menyebabkan kerosakan pada dinding usus, mengurangkan penghasilkan mukus dalam usus dan menghasilkan tekanan oksidatif yang tinggi.

Pengambilan daun sirih akan mengecutkan ulser, meningkatkan jumlah penghasilan mukus dalam usus dan mengurangkan tekanan oksidatif. Daun sirih bukan hanya membantu dalam merawat sistem pencernaan dengan mengecutkan ulser tetapi melindungi daripada penyakit yang disebabkan oleh ulser.

10. Kesan Anti Parasit

Terpenes adalah sebatian dalam daun sirih yang menghasilkan kesan anti malaria yang kuat. Malaria adalah penyakit disebabkan oleh parasite plasmodium.

Penyakit ini merebak melalui gigitan nyamuk Anopheles yang telah dijangkiti parasit yang dipanggil sebagai sporozoites. Selain daripada terpenes, flavonoid dalam daun sirih turut menghasilkan kesan anti parasit dan membantu dalam melawan parasite yang berkait dengan malaria.

Daun sirih digunakan dalam melawan penyakit malaria sejak zaman dulu lagi dan perubatan ini diperkenalkan pertama kalinya di Malaysia. Oleh itu, daun sirih berupaya dalam melindungi diri daripada penyakit malaria.

Sebagai penutup, daun sirih sangat dikenali di seluruh dunia kerana mempunyai pelbagai sebatian aktif biologi yang bertanggungjawab untuk kesan perubatan. Sebagai contoh, antioksidan dan fitokimia yang memberikan kesan perubatan dalam daun sirih dan berpotensi dalam merawat pelbagai penyakit.

Kajian yang lebih mendalam sangat digalakkan yang fokus kepada kesan metabolik daun sirih terhadap manusia. Ini akan meningkatkan penggunaan daun sirih dalam bidang perubatan dan memberikan kebaikan kepada manusia.

Mungkin, negara kita boleh menjadikan daun sirih sebagai tanaman komersial kerana daun sirih masih menjadi pilihan utama dalam perubatan tradisional. Namun demikian, sedikit saranan untuk para pembaca yang menghidap sebarang penyakit kronik, mohon dapatkan saranan daripada doktor sebelum mengamalkan pengambilan daun sirih. Ini kerana daun sirih masih belum boleh menggantikan ubat-ubatan yang sedia ada.

Diharapkan artikel khasiat daun sirih ini dapat memberikan sedikit sebanyak maklumat kepada pembaca berkenaan khasiat daun sirih ini.

Khasiat Daun-daun yang lain

Guha, P. (2006). Betel Leaf: The Neglected Green Gold of India. Journal of Human Ecology, 19(2), 87-93.Health Benefits of betel Lead and Its Side Effects. (2020). Lybrate.Madhumita, M., Guha, P., Nag, A. (2019). Bio-actives of betel lead (Piper betle L.): A Comprehensive Review on Extraction, Isolation, Characterization, and Biological Activity. Phytotherapy Research, 1-19. Doi: 10.2002/ptr.6715Santhakumari, P., Prakasan, A., Pugalendi, K.V. (2006). Antihyperglycemic Activity of piper Betel Leaf on Streptozotocin-Induced Diabetic Rats. Journal of Medicinal Food, 9(1), 108-112.Umar, R.A., Sanusi, N.A., Zahary, M.N., Khalili Rohin, M.A., & Ismail, S. (2018). Chemical Composition and The Potential Biological Activities of Piper Betel – A Review. Malaysian Journal of Applied Sciences, 3(1), 1-8. ISSN: 0127 9246


Respirasi Sel: Definisi dan Jenis Respirasi

Apakah itu respirasi sel? Artikel ini akan membincangkan definisi respirasi dan jenis respirasi yang berlaku dalam sel berserta contohnya.

Respirasi sel merujuk kepada siri tindak balas biokimia yang dilakukan oleh sel-sel untuk menghasilkan tenaga dalam bentuk adenosina trifosfat (ATP) dari makanan yang dicernakan.

Tenaga ini diperlukan oleh sel-sel untuk melakukan proses-proses hidup seperti pertumbuhan, pembiakan dan penghantaran impuls saraf.

Sumber utama bagi respirasi sel adalah glukosa. Sel juga boleh menggunakan karbohidrat yang lain seperti galactose atau fruktosa. Selain itu, sel juga boleh menggunakan lemak untuk respirasi sel. Tetapi bahan yang selalu digunakan oleh sel untuk penghasilan tenaga adalah glukosa..

Tumbuhan boleh membuat makanannya sendiri iaitu glukosa melalui proses fotosintesis dan glukosa tersebut disimpan dalam bentuk kanji. Manakala, manusia dan haiwan tidak mampu membuat glukosa dan perlu mendapatkan sumber glukosa daripada makanan berkarbohidrat.

Secara amnya, respirasi sel dan fotosintesis adalah saling melengkapi. Fotosintesis yang berlaku di kloroplas tumbuhan memerlukan karbon dioksida, air dan cahaya matahari dengan kehadiran klorofil untuk menghasilkan glukosa dan oksigen. Oksigen seterusnya dibebaskan ke ruangan atmosfera. Respirasi sel pula menggunakan oksigen dan glukosa untuk menghasilkan tenaga, karbon dioksida serta air.

Respirasi aerob adalah proses penghasilan tenaga yang melibatkan pengoksidaan glukosa yang lengkap dengan kehadiran oksigen. Respirasi aerob menghasilkan tenaga, karbon dioksida dan air. Respirasi aerob bermula dengan proses glikolisis yang berlaku di dalam sitoplasma.

Glikolisis adalah proses pemecahan glukosa di mana satu molekul glukosa dipecahkan kepada dua molekul piruvat dan seterusnya menghasilkan tenaga sebanyak 2 ATP. Piruvat kemudian dibawa ke mitokondria untuk melengkapkan proses penghasilan tenaga.

Di situ, piruvat dipecahkan melalui siri tindak balas biokimia dan menghasilkan lebih banyak tenaga iaitu sebanyak 36 ATP. Proses pemecahan glukosa berlaku secara perlahan dan secara keseluruhannya proses tersebut berjaya menghasilkan 38 ATP.

Jumlah Tenaga yang Terhasil: 38 ATP

Memerlukan: Glukosa dan Oksigen

Berlaku di dalam: Sitoplasma dan Mitokondria

Fermentasi adalah proses penghasilan tenaga yang melibatkan pengoksidaan glukosa dengan kehadiran oksigen yang terhad atau tanpa kehadiran oksigen. Proses pemecahan glukosa melalui fermentasi dianggap tidak lengkap kerana tenaga masih terperangkap di dalam produk fermentasi seperti asid laktik dan etanol.

Tenaga yang dihasilkan melalui fermentasi adalah sangat kurang daripada respirasi aerob di mana fermentasi hanya menghasilkan 2 ATP manakala respirasi aerob menghasilkan 38 ATP.

Fermentasi terbahagi kepada dua;

Fermentasi asid laktik Fermentasi alkohol.

Yis melakukan fermentasi alkohol. Organisma berkenaan mempunyai enzim bernama zymase yang bertindak menukarkan glukosa kepada alkohol dan karbon dioksida.

Tindak balas kimia tersebut menghasilkan tenaga untuk kegunaan yis. Selain yis, pokok padi juga melakukan proses fermentasi alkohol untuk menyesuaikan diri di kawasan tanamannya yang berlumpur serta kurang kandungan oksigen.

Selain itu, fermentasi asid laktik boleh berlaku pada badan kita apabila kita melakukan aktiviti fizikal tahap tinggi. Pengecutan otot yang pantas menyebabkan darah tidak mampu untuk membekalkan oksigen yang banyak bagi memenuhi keperluan tenaga sel otot.

Dalam erti kata lain, kadar penggunaan oksigen oleh sel-sel otot melebihi daripada kuantiti oksigen yang boleh dibekalkan oleh sistem peredaran darah. Jadi, fermentasi asid laktik adalah suatu alternatif bagi menghasilkan tenaga selain respirasi aerob.

Dalam proses tersebut, glukosa dipecahkan kepada asid laktik dan tenaga dengan ketiadaan oksigen. Namun begitu, kandungan asid laktik yang tinggi dalam otot boleh menyebabkan keletihan dan kekejangan otot. Bekalan oksigen secukupnya mampu menyingkirkan asid laktik daripada sel otot.

Sebab itu, apabila selesai melakukan aktiviti fizikal yang lasak, kita cenderung untuk bernafas dengan pantas bagi membekalkan oksigen yang cukup kepada sel otot untuk menukarkan asid laktik kepada karbon dioksida, air dan tenaga.

Jumlah Tenaga yang Terhasil: 2 ATP

Memerlukan: Glukosa dan tidak memerlukan Oksigen

Berlaku di dalam: Sitoplasma

Persamaan dan perbezaan antara respirasi aerob dan fermentasi

Kedua-dua proses berkenaan adalah respirasi sel, melibatkan pemecahan glukosa serta menghasilkan tenaga dalam bentuk ATP. Dari segi perbezaan, respirasi aerob berlaku di mitokondria dan sitoplasma manakala fermentasi berlaku di sitoplasma sahaja.

Dalam respirasi aerob, pemecahan satu molekul glukosa mampu menghasilkan sebanyak 38 ATP. Pemecahan satu molekul glukosa dalam fermentasi pula hanya menghasilkan sebanyak 2 ATP.

Selain itu, pengoksidaan glukosa dalam respirasi aerob adalah lengkap manakala dalam fermentasi, ia adalah kurang lengkap.

Produk respirasi aerob adalah karbon dioksida, air dan tenaga. Fermentasi dalam sel otot manusia pula menghasilkan asid laktik dan tenaga. Selain itu, fermentasi dalam tumbuhan dan yis menghasilkan etanol, karbon dioksida dan tenaga.

Jariah, K., Sudin, S., Abd Wahid, R., Ibrahim, N. H., & Ho, T. M. (2021). Focus Biology Spm Kssm. Penerbitan Pelangi Sdn Bhd.


Tekanan Cecair: Definisi, Ciri-ciri, Faktor dan Aplikasi

Apakah itu tekanan cecair? Artikel ini akan membincangkan definisi, ciri-ciri, faktor dan aplikasi tekanan cecair dalam kehidupan seharian

Sesuatu cecair yang berada dalam bekas akan mempunyai berat. Berat cecair ini menyebabkan tekanan pada keseluruhan dinding bekas dan akan menyebabkan tekanan ke atas sebarang objek yang berada dalam cecair. Tekanan ini akan bertindak dalam semua arah dan tekanan bertambah dengan kedalaman. Semakin bertambah kedalaman objek dalam cecair semakin bertambah tekanan ke atas objek itu. Formula untuk perkara ini ditakrifkan sebagai

Ciri-ciri Tekanan Dalam Cecair

1. Tekanan bertindak ke semua arah

Tekanan menolak ke semua arah. Dalam kedalaman yang tertentu tekanan bertindak sama pada semua arah. Jika suatu bekas ditebuk dengan lubang yang sama besar pada ketinggian yang sama, air akan  keluar dengan laju yang sama pada jarak yang sama dari lilitan bekas.

Tekanan dari air menyebabkan suautu kapal terapung. Air yang menekan pada badan kapal menghasilkan suatu tolakan ke atas yang cukup untuk menyokong berat kapal itu.

2. Tekanan tidak bergantung kepada bentuk bekas

Merujuk kepada gambar di bawah, tekanan pada kedalaman yang sama adalah sama kerana paras air bagi setiap tiub itu sama walaupun diameter dan bentuk tiub adalah berbeza.

3. Tekanan tidak bergantung kepada luas objek

Luas tapak objek yang berada dalam cecair tidak mempengaruhi tekanan dalam cecair.  Merujuj gambar dibawah, tekanan di X dan Y adalah sama.

Faktor yang Mempengaruhi Tekanan Cecair

Tekanan bertambah dengan kedalaman, semakin dalam kita masuk ke dalam cecair semakin bertambah tekanan cecair yang akan kita rasa. Tekanan cecair pada paras laut adalah berbeza dengan dasar laut. Tekanan di dasar laut adalah tinggi manakala tekanan pada paras laut adalah kecil.

Ini menunjukkan bahawa penyelam hanya boleh menyelam pada kedalaman yang tertentu sahaja di dalam laut. Kedalaman yang jauh kedalam akan menyebabkan penyelam akan merasakan tekanan air pada tubuh semakin besar disamping tekanan atmosfera yang juga bertindak di dalam cecair. Setiap 10m kita turun ke dalam laut maka tekanan atmosfera adalah sebanyak 2 kali ganda. Semakin kedalam semakin bertambah tekanan cecair dan tekanan atmosfera yang menghempap badan seseorang penyelam.

Gabungan dua tekanan ini menyebabkan beberapa komplikasi kepada badan penyelam tersebut iaitu yang pertama telinga akan bunyi berdesing, kedua tisu badan akan menyerap gas nitrogen dengan banyak seterusnya melarut dalam darah. Komplikasi ini sangat berbahaya kepada penyelam walaupun telah dibekalkan dengan tangki oksigen kerana tangki oksigen tidak mampu bertahan dengan kedalaman lampau di bawah laut yang bertekanan tinggi. Kedalaman laut 332 meter adalah had yang mampu ditembusi oleh para penyelam. Cahaya tidak akan menembusi lebih daripada had kedalaman ini.

Kapal selam yang digunakan oleh tentera laut direka khas dengan keluli yang cukup kuat bagi menahan dan menampung tekanan yang tinggi di dalam laut. Bekalan oksigen juga mestilah sentiasa ada dalam kapal selam supaya tiada masalah dalam pernafasan.

Ketumpatan cecair mempengaruhi tekanan dalam cecair. Berdasarkan formula, tekanan dalam cecair adalah berkadar terus dengan ketumpatan cecair. Semakin bertambah ketumpatan, semakin bertambah tekanan dalam air. Ini boleh dibuktikan dengan eksprimen yang boleh kita buat di rumah. Ambil dua botol plastik, isikan botol pertama dengan minyak dan botol kedua diisikan dengan air.

Selepas itu tebuk lubang pada kedua-dua botol mengikut aras yang sama. Lihat perbezaan aliran keluar antara minyak dan air. Dapat diperhatikan melalui gambar di bawah, minyak akan mengalir jatuh dekat dengan bekas manakala air akan keluar jauh daripada bekas. Ini kerana minyak kurang tumpat daripada air.

1. Sistem pembekalan air

Tangki air diletakkan pada kedudukan tinggi dari tanah. Ini adalah untuk memastikan bahawa air mempunyai tekanan yang secukupnya untuk mengalir ke tempat pengguna di paras yang lebih rendah.

Adakah anda tahu kenapa tangki air dalam rumah anda diletakkan di atas bumbung?

Ini dapat menerangkan dengan jelas mengapa keadaan ini sedemikian. Perbezaan ketinggian ini menghasilkan tekanan yang tinggi pada pili air seterusnya membolehkan air mengalir keluar dengan laju apabila pili dibuka.

Dinding empangan di bahagian dasar adalah lebih lebar daripada di bahagian atas. Ini kerana tekanan air bertambah apabila kedalaman bertambah. Bahagian dasar dibina dengan lebar yang luas yang mampu menahan tekanan air yang tinggi.

Turbin diletakkan pada paras yang lebih rendah supaya tekanan air bertambah mengikut kedalaman. Dengan tekanan tinggi ini, air boleh menolak turbin dan seterusnya dapat menjana elektrik.

3. Kedudukan cecair intravena

Tahukah anda mengapa beg cecair intravena diletakkan pada kedudukan lebih tinggi daripada kedudukan pesakit? Ini kerana perbezaan tekanan membolehkan turus cecair menolak cecair intravena masuk ke dalam badan pesakit.

Ketinggian beg cecair intravena mempengaruhi kadar pengaliran cecair untuk masuk ke dalam badan pesakit. Sebab itulah di hospital, beg cecair diletakkan pada aras yang sedikit tinggi daripada badan pesakit. Dapatlah dibuktikan dengan formula di atas bahawa tekanan adalah berkadar terus dengan ketinggian.

Sentiasalah menyiapkan diri dengan segala peralatan dan persediaan rapi jika melakukan sebarang aktiviti di dalam air bagi mengelakkan sebarang kejadian yang tidak diingini.

Penyelam juga perlulah berwaspada dengan had selaman yang mampu ditembusi. Prinsip Pascal adalah prinsip dimana ia adalah berkaitan dengan tekanan cecair. Prinsip pascal banyak digunakan dalam kehidupan seharian.

Buku Teks Fizik KSSM Tingkatan 5Cikgu Khairul Anuar. “Daya Dan Tekanan.” Modul Pengajaran Fizik Tingkatan 4 2013.


10 Khasiat Kacip Fatimah Yang Anda Perlu Tahu

Kacip fatimah adalah sejenis tumbuhan yang bagus untuk kesihatan. Artikel ini akan membincangkan mengenai komponen-komponen penting di dalam kacip fatimah dan khasiat-nya kepada kesihatan.

Kacip fatimah adalah sejenis tumbuhan herba yang sangat popular dan secara tradisionalnya sering dijadikan jamu untuk kesihatan para wanita terutamanya setelah bersalin. Selain dikenali sebagai kacip fatimah, ia juga dikenali dengan nama selusuh fatimah, tadah matahari, mata pelanduk rimba atau rumput fatimah.

Kacip fatimah atau nama saintifiknya Labisia Pumila adalah sejenis tumbuhan herba renek dengan daun yang sedikit lurus dan berwarna hijau tua. Batang pokok kacip fatimah juga tumbuh tegak, berwarna perang dan mempunyai bekas daun yang dipanggil sebagai parut yang mampu mengeluarkan akar. Ia boleh ditemui di kawasan hutan hujan tropikal di Malaysia dan Indonesia.

Selain telah digunakan secara tradisional untuk kesihatan wanita, ia juga telah digunakan oleh beberapa etnik di Sarawak untuk meningkatkan stamina mereka. Pada masa sekarang, kacip fatimah telah pun diproses ke dalam pelbagai jenis bentuk produk termasuklah dalam bentuk kapsul, ekstrak dan minuman.

Tidak dinafikan, kacip fatimah juga mempunyai pelbagai nutrisi yang baik. Di bawah ini menunjukkan kandungan nutrisi yang ada di dalam kacip fatimah.

Kalori: 139.38kcalKarbohidrat: 23.16gProtein: 5.5gLemak: 2.75gKalsium: 265.8mgZat Besi: 42.61Zink: 1.07mg

Dapat dilihat bahawa kacip fatimah mempunyai pelbagai nutrien termasuklah karbohidrat, protein dan serat. Ia juga tinggi dengan kalsium yang bagus untuk tulang.

Kandungan berkhasiat dalam kacip fatimah

Jadi, apakah yang membuatkan kacip fatimah ini bagus? Kacip fatimah mengandungi pelbagai komponen yang menjadikan ia berkhasiat kepada sesiapa yang mengamalkannya. Antaranya, kacip fatimah mengandungi pelbagai jenis fenol termasuklah flavonoids seperti quercetin, myricetin, kaempferol dan catechin.

Ia juga mengandungi beberapa bahan seperti asid askorbik, tocopherols, β-carotene dan carotenoids. Komponen-komponen ini tinggi dengan aktiviti antioksidan dan penting dalam membantu badan untuk melawan radikal bebas.

Selain itu, kacip fatimah juga mengandungi saponin yang mempunyai aktiviti antiradang, antioksidan dan antimikrobial yang boleh membantu mencegah pelbagai jenis penyakit. Di samping itu, kacip fatimah juga mengandungi fitoestrogen, sejenis estrogen di dalam tumbuhan yang boleh menyeimbangkan hormon di dalam badan.

10 Khasiat kacip fatimah kepada kesihatan

Memandangkan kacip fatimah mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa manfaat kacip fatimah kepada kesihatan:

Antara manfaat kacip fatimah adalah ia mempunyai aktiviti antioksidan yang tinggi. Oleh itu, kacip fatimah boleh membantu badan melawan radikal bebas seterusnya mencegah oksidatif stres yang boleh menyebabkan pelbagai penyakit.

Hal ini kerana kacip fatimah mempunyai pelbagai jenis antioksidan seperti fenolik, saponin dan flavonoid. Terdapat juga kajian yang telah menunjukkan bahawa akar, daun dan batang kacip fatimah mengandungi komponen saponin dalam pelbagai bentuk termasuklah triterpernoid, Ardisicrenoside B dan ardisiacrispin A,3-O yang juga berfungsi sebagai antibakteria dan antikanser.

Selain itu, kacip fatimah juga boleh berfungsi sebagai antiradang. Kajian ke atas wanita telah mendapati bahawa kacip fatimah boleh menurunkan penanda keradangan (inflammation markers) yang menunjukkan keupayaan kacip fatimah dalam mengurangkan keradangan.

Keradangan adalah sejenis tindakbalas badan terhadap kecederaan, jangkitan kuman atau benda asing di mana keradangan yang berpanjangan di dalam badan boleh menyebabkan penyakit seperti sakit jantung, osteporosis dan banyak lagi.

Kacip fatimah boleh berfungsi sebagai antiradang kerana ia mengandungi antioksidan seperti flavonoid, fenolik dan saponin yang mempunyai aktiviti antiradang seterusnya boleh mencegah keradangan dan penyakit yang berkaitan.

Kacip fatimah juga mempunyai aktiviti antimikrobial yang boleh menghalang pertumbuhan mikroorganisma yang boleh membawa kepada jangkitan.

Kajian telah mendapati bahawa akar, batang, dan daun kacip fatimah mempunyai aktiviti antimikrobial terhadap pelbagai jenis bakteria gram positif dan gram negatif seperti Micrococcus luteus, Bacillus subtilis, Staphylococcus aureus, Enterobacter aerogenes, Klebsiella pneumonia K36, Escherichia coli E256, dan Pseudomonas aeruginosa PI96.

Hal ini kerana kandungan saponin, asid galik dan pelbagai lagi jenis antioksidan di dalam kacip fatimah yang berperanan sebagai antimikrobial.

4. Bagus untuk kulit

Selain itu, kacip fatimah juga bagus untuk kesihatan kulit. Satu kajian tabung uji telah mendapati bahawa ekstrak kacip fatimah boleh meningkatkan pertumbuhan sel fibroblas kulit setelah didedahkan kepada radiasi ultraviolet (UV) atau radikal bebas yang boleh menyebabkan kemusnahan sel kulit.

Ekstrak kacip fatimah juga didapati boleh mengembalikan semula pro-kologen kulit yang musnah disebabkan oleh radiasi UV. Hal ini kerana kacip fatimah mengandungi bioflavonoid dan asid fenolik yang bagus untuk kesihatan kulit. Oleh itu, jelaslah bahawa kacip fatimah bagus untuk kesihatan kulit sekaligus dapat mencegah daripada pelbagai penyakit kulit.

Di samping itu, kacip fatimah juga mempunyai aktiviti antipenuaan yang boleh melambatkan proses penuaan supaya kekal awet muda. Hal ini kerana kandungan asid fenolik yang terdapat di dalam kacip fatimah yang berperanan penting sebagai komponen antipenuaan.

Kandungan sebatian seperti quercetin di dalam kacip fatimah juga berfungsi dalam meremajakan kulit dengan memberi kesan pemutihan pada kulit.

Terdapat juga kajian yang menunjukkan bahawa ekstrak kacip fatimah boleh meningkatkan penghasilan kolagen yang memainkan peranan penting dalam melambatkan proses penuaan kulit dan supaya kekal awet muda.

Artikel Berkaitan: Makanan untuk Awet Muda

6. Untuk kesihatan faraj wanita

Selain itu, kacip fatimah juga bagus untuk kesihatan wanita. Secara tradisionalnya, kacip fatimah telah digunakan untuk kesihatan wanita bagi menguatkan, ’mengetatkan’ dan menyembuhkan faraj wanita terutamanya setelah bersalin. Hal ini kerana kacip fatimah mengandungi estrogen semulajadi atau fitoestrogen yang boleh membantu menyembuhkan faraj.

7. Miningkatkan libido (syahwat)

Sama seperti tongkat ali, kacip fatimah juga boleh membantu meningkatkan libido. Terdapat kajian yang telah mendapati bahawa kacip fatimah mempunyai ciri-ciri aphrodisiac yang sama seperti di dalam tongkat ali yang boleh meningkatkan libido.

Di samping itu, kacip fatimah juga boleh membantu untuk mengimbangi hormon dalam kalangan wanita. Kebiasaannya, perubahan drastik pada keseimbangan hormon boleh berlaku apabila menjelang menopaus kerana berlakunya penurunan hormon estrogen dan peningkatan hormon FSH (follicle stimulating hormone) dan hormon LH (luteinizing hormone) yang menyebabkan menopaus.

Terdapat kajian yang telah mendapati bahawa kacip fatimah bersama tongkat ali berupaya untuk menyeimbangkan semula hormon yang berlaku ketika menopaus seterusnya mengurangkan simptom menopaus seperti perubahan mood dan sensasi panas pada bahagian muka, leher dan dada yang boleh menyebabkan peluh yang berlebihan atau kulit menjadi kemerahan.

9. Bagus untuk wanita menopaus

Di samping itu, kacip fatimah juga bagus untuk wanita menopaus. Terdapat kajian yang dijalankan terhadap wanita yang menopaus telah mendapati bahawa ekstrak kacip fatimah boleh membantu menurunkan paras kolesterol dan mencegah masalah osteoporosis (tulang rapuh) dalam kalangan wanita berkenaan.

Di samping itu, kacip fatimah juga boleh membantu mengurangkan simptom menopaus seperti sensasi panas, kering dan gatal faraj serta kesukaran untuk tidur.

Kacip fatimah juga berpotensi untuk mencegah kanser. Kajian terhadap tikus telah mendapati bahawa ekstrak kacip fatimah mempunyai aktiviti antikanser yang boleh membantu menurunkan insiden tumor, beban tumor dan menghalang tumor kulit.

Kesimpulannya, dapat dilihat bahawa kacip fatimah mempunyai pelbagai khasiat untuk kesihatan. Kacip fatimah mempunyai aktiviti antioksidan, antimikrobial dan antiradang yang boleh membantu mencegah pelbagai jenis penyakit. Ia juga bagus untuk kesihatan kulit, mencegah masalah penuaan, mencegah kanser dan juga bagus untuk kesihatan wanita.

Namun begitu, kebanyakan kajian yang dijalankan adalah pada peringkat tabung uji atau haiwan dan kajian ke atas manusia masih lagi terhad. Olehitu, kajian terperinci pada manusia masih perlu dijalankan bagi memastikan keberkesanannya dan kadar yang diperlukan bagi memberikan kesan yang optimum.

Pemakanan kacip fatimah sebagai supplemen tambahan perlulah mendapatkan nasihat daripada pakar perubatan dan pakar pemakanan memandangkan kacip fatimah juga sering ditambah dengan herba atau bahan lain yang mungkin boleh memberi kesan buruk kepada kesihatan badan.

Oleh itu, pengguna haruslah bijak sebelum membuat keputusan dengan bertanyakan pendapat pada yang pakar. Akhir sekali, diharapkan artikel ini dapat memberi manfaat kepada pembaca mengenai khasiat kacip fatimah.

Khasiat Tumbuh-tumbuhan yang lain

Abdullah, N., Chermahini, S. H., Suan, C. L., & Sarmidi, M. R. (2013). Labisia pumila: A review on its traditional, phytochemical and biological uses. World Applied Sciences Journal, 27(10), 1297–1306.Annie, G., Dale, W., Azreena, A., & Malkanthi, E. (2014). Safety and efficacy of a Labisia pumila var alata water extract on sexual well being and lipid profile of pre- and postmenopausal women: A randomized double-blind pilot study. African Journal of Biotechnology, 13(6), 768–777.Chinnappan, S. M., George, A., Evans, M., & Anthony, J. (2020). Efficacy of Labisia pumila and Eurycoma longifolia standardised extracts on hot flushes, quality of life, hormone and lipid profile of peri-menopausal and menopausal women: a randomised, placebo-controlled study. Food and Nutrition Research, 64(3665), 1–15.Chua, L. S., Lee, S. Y., Abdullah, N., & Sarmidi, M. R. (2012). Review on Labisia pumila (Kacip Fatimah): Bioactive phytochemicals and skin collagen synthesis promoting herb. Fitoterapia, 83(8), 1322–1335. Ibrahim, M. H., Jaafar, H. Z. E., Karimi, E., & Ghasemzadeh, A. (2012). Primary, secondary metabolites, photosynthetic capacity and antioxidant activity of the Malaysian Herb Kacip Fatimah (Labisia pumila Benth) exposed to potassium fertilization under greenhouse conditions. International Journal of Molecular Sciences, 13(11), 15321–15342. Iwansyah, A. C., & Mohd Yusoff, M. (2012). Physicochemical, Minerals and Antioxidant Properties of Labisia pumila var. alata of Selected Geographic Origin. AGRIVITA Journal of Agricultural Science, 34(1), 94–104. Yulianti, I., & Darmayanti, A. T. (2019). The benefits of Labisa Pumila for women: A literature review. Asia Pacific Environmental and Occupational Health Journal, 5(3), 1–5.


10 Khasiat Kubis Yang Anda Perlu Tahu

Tahukah anda apakah nutrisi yang terdapat di dalam kubis dan kebaikannya kepada kesihatan kita? Artikel ini akan membincangkan mengenai khasiat kesihatan yang ada pada kubis.

Kubis atau nama saintifiknya Brassica oleracea adalah sejenis sayuran berdaun yang tergolong dalam keluarga Brassica seperti brokoli, sayur park choy dan bunga kubis. Ia mempunyai rupa seperti salad yang mempunyai banyak lapisan daun yang boleh dimakan dan boleh didapati dalam pelbagai saiz serta bentuk.

Kubis juga boleh didapati dengan pelbagai warna termasuklah kubis merah, ungu, hijau ataupun putih. Kubis seringkali dijadikan sayuran di dalam masakan seperti nasi goreng dan juga sayur lemak.  Selain itu, ia juga seringkali dijadikan bahan utama di dalam makanan seperti coleslaw dan kimchi.

Tidak dinafikan, kubis juga mempunyai nutrisi yang baik. Dibawah ini adalah kandungan nutrisi yang ada di dalam 100g kubis.

Kalori: 25kcalAir: 92.18gKarbohidrat: 5.8gProtein: 1.28gLemak: 0.1gZat Besi: 53170mgKalsiym: 560mgMagnesium: 130mgKalium: 3450mgZink: 0.18mgNatrium: 50mgMangan 0.160mgVitamin A 98IUVimtain C 36.6mgVitamin B1: 0.061Vitamin B2: 0.04mgVitamin B3: 0.234mgVitamin B6: 0.124mgVitamin B9: 43mgVitamin E: 0.03-0.2mg

Berdasarkan jadual di atas, dapat dilihat bahawa kubis mengandungi kalori yang sangat sedikit iaitu hanya kira-kira 25kcal dalam setiap 100g kubis segar. Selain itu, majoriti daripada kubis juga terdiri daripada air. Ia juga mengandungi serat, zat besi dan pelbagai jenis vitamin seperti vitamin C dan E.

Kandungan Berkhasiat Dalam Kubis

Kubis biasanya kaya dengan pelbagai komponen penting yang boleh memberi khasiat kepada kesihatan kita. Antara komponen yang dapat ditemui di dalam kubis termasuklah vitamin, mineral, serat dan antioksidan. Antara vitamin yang boleh didapati di dalam kubis termasuklah vitamin A, C, dan E.

Vitamin-vitamin ini bertindak samada secara sendiri atau secara bersama bagi melawan radikal bebas yang boleh menyebabkan penyakit. Di samping itu, kubis juga mengandungi pelbagai jenis mineral seperti kalium, magnesium, dan mangan yang bagus untuk fungsi badan. Ia juga tinggi dengan zat besi yang memainkan peranan penting dalam proses pembentukan sel darah merah di dalam badan.

Selain itu, kubis juga merupakan sumber serat yang bagus di samping mempunyai pelbagai jenis antioksidan. Antara antioksidan yang ditemui di dalam kubis ini termasuklah vitamin C, vitamin A, karatenoid, fenol dan flavonoid. Kubis juga mengandungi glucosinolates, iaitu sejenis komponen yang mengandungi sulfur yang memberi rasa pahit kepada kubis. Komponen glucosinolates yang terurai akan menghasilkan beberapa produk seperti Isothiocyanates dan indoles yang mempunyai aktiviti antikanser seterusnya boleh membantu badan melawan kanser.

10 Khasiat kubis kepada kesihatan

Memandangkan kubis mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat kubis kepada kesihatan:

1. Mengawal paras gula dalam darah

Antara khasiat kubis adalah ia boleh membantu mengawal paras gula dalam darah. Kubis mempunyai serat yang boleh membantu melambatkan penyerapan gula di dalam darah sekaligus boleh mencegah paras gula daripada menjadi tinggi secara mendadak.

Selain itu, ia juga tinggi dengan antioksidan yang boleh membantu dalam penghasilan insulin yang berperanan untuk  mengawal keseimbangan tahap gula dalam darah dan bertindak meningkatkan pengambilan gula oleh sel badan seterusnya boleh mencegah peningkatan paras gula dalam darah.

2. Menurunkan paras kolesterol dalam darah

Selain itu, kubis juga boleh membantu untuk menurunkan paras kolesterol dalam darah. Terdapat pelbagai kajian telah mendapati bahawa kubis mempunyai aktiviti hypolipidaemia yang boleh membantu menurunkan paras jumlah kolesterol dan kolesterol jahat (LDL-kolesterol) serta meningkatkan paras kolesterol baik (HDL-kolesterol).

Hal ini kerana kandungan serat yang terdapat di dalam kubis yang berperanan mengawal paras kolesterol dalam darah. Kubis juga mengandungi sejenis bahan dikenali sebagai phytosterol yang mempunyai struktur seperti kolesterol dan boleh menghalang penyerapan kolesterol di dalam sistem pencernaan sekaligus menurunkan paras LDL-kolesterol dalam darah.

3. Mengawal tekanan darah

Di samping itu, kubis juga boleh membantu mengawal tekanan darah. Hal ini kerana kubis mengandungi kalium yang berfungsi untuk mengawal otot jantung, menyebabkan salur darah mengembang, melancarkan aliran darah seterusnya menurunkan dan mengawal tekanan darah supaya menjadi normal.

Artikel Berkaitan: Tekanan Darah Tinggi

4. Mengurangkan risiko penyakit kardiovaskular

Oleh kerana manfaatnya dalam membantu menurunkan paras kolesterol dalam darah, kubis juga boleh membantu menurunkan risiko penyakit kardiovaskular sehingga 5%. Terdapat kajian yang dijalankan yang telah mendapati bahawa pengambilan diet yang tinggi sayur-sayuran seperti kubis boleh menyumbang kepada penurunan berat badan dan ukur lilit pinggang sekaligus berupaya menurunkan risiko mendapat penyakit kardiovaskular.

Artikel berkaitan: Sakit Jantung dan Angin Ahmar

5. Baik untuk sistem penghadaman

Di samping itu, kubis  juga bagus untuk sistem penghadaman dan boleh membantu mencegah masalah seperti sembelit. Hal ini kerana sayur kubis tinggi dengan serat yang penting untuk sistem penghadaman badan kerana fungsinya yang boleh meningkatkan kadar pergerakan usus sekaligus melancarkan sistem penghadaman makanan.

Kandungan prebiotik yang terdapat di dalam kubis juga berperanan penting dalam memastikan kesihatan usus yang baik sekaligus boleh membantu sistem penghadaman. Terdapat juga kajian yang menunjukkan bahawa ekstrak kubis boleh menghalang pembentukan ulser di perut yang boleh menyebabkan seseorang merasa pedih ulu hati, ketidakselesaan di perut dan loya.

Oleh itu, jelaslah bahawa kubis memainkan peranan yang penting dalam memastikan sistem penghadaman kita sentiasa dalam keadaan baik.

6. Membantu menurunkan berat badan

Selain itu, kubis juga boleh membantu untuk menurunkan berat badan. Hal ini kerana sayur kubis mempunyai serat yang boleh memberi rasa kenyang dan puas apabila dimakan sekaligus mencegah seseorang daripada makan berlebihan. Serat yang ada di dalam kubis juga boleh mememberikan rasa kenyang yang berpanjangan.

Oleh itu, dapat dilihat bahawa kubis dapat mengawal nafsu makan seseorang seterusnya boleh membantu menurunkan berat badan.

Kubis juga adalah sumber makanan yang tinggi dengan antioksidan. Antara antioksidan yang terdapat dalam kubis termasuklah vitamin C, karatenoid, polifenolik, flavonoid dan produk glucosinalates hydrolysis  yang berperanan melawan radikal bebas sekaligus mampu mencegah penyakit.

Terdapat pelbagai kajian yang telah mendapati bahawa kubis putih mempunyai aktiviti antioksidan yang boleh membantu melawan radikal bebas dan juga membaiki kerosakan yang disebabkan oleh radikal bebas. Terdapat juga kajian yang menunjukkan bahawa aktiviti antioksidan di dalam kubis putih juga adalah lebih tinggi sekiranya kubis tersebut mengalami proses penapaian.

Selain itu, kubis juga berpotensi untuk mencegah keradangan yang boleh membawa kepada pelbagai jenis penyakit seperti kanser, gangguan metabolik (seperti diabetes) dan penyakit kardiovaskular.

Hal ini kerana kandungan antioksidan dan serat yang terdapat di dalam kubis yang mempunyai sifat antiradang sekaligus berpotensi menjadi terapi pencegahan dan mengurangkan kesakitan akibat keradangan.

Secara tradisionalnya, daun kubis juga telah digunakan oleh ibu yang menyusukan anak bagi merawat masalah bengkak susu seterusnya boleh menghalang keradangan pada payudara.

9. Baik untuk penyakit Alzheimer

Kubis juga didapati bagus untuk penyakit Alzheimer. Kajian telah mendapati bahawa kubis merah mempunyai kandungan anthocyanin yang boleh melindungi sel daripada radikal bebas yang boleh menyebabkan oksidatif stres yang membawa kepada kerosakan sel-sel di otak seterusnya menyebabkan penyakit Alzheimer.

Terdapat juga kajian yang mendapati bahawa kandungan isothiocyanate yang terdapat di dalam kubis juga boleh melindungi saraf daripada berlakunya penyakit Alzheimer.

Akhir sekali, kubis juga berpotensi untuk mencegah kanser. Hal ini kerana kubis mempunyai aktiviti antikanser yang kebanyakannya disumbangkan oleh produk penguraian glucosinates seperti isothiocyanates, nitriles, thiocyanates, epithionitriles dan oxazolidines.

Kajian juga telah mendapati produk penguraian glucosinates seperti sulforaphane dan indole-3-carbino di dalam kubis putih yang mempunyai ciri-ciri antikanser dan mampu menghalang pembentukan kanser.

Kesimpulannya, dapat dilihat bahawa kubis mempunyai pelbagai komponen penting seperti antioksidan, vitamin dan mineral yang boleh memberi manfaat kesihatan kepada tubuh badan kita. Kubis berperanan penting untuk kesihatan tubuh badan seperti mengawal paras gula, kolesterol dan tekanan darah seterusnya mengurangkan risiko penyakit kardiovaskular.

Ia juga bagus untuk sistem penghadaman, baik untuk penyakit Alzheimer dan boleh membantu menurunkan berat badan. Kubis juga tinggi dengan aktiviti antioksidan, berpotensi mencegah keradangan dan kanser. Akhir sekali, diharapkan artikel ini dapat memberi manfaat kepada pembaca mengenai khasiat kubis kepada kesihatan.

Khasiat Makanan yang Lain

Adeoye, B. K., Adeyele, S. O., Adeyeye, J. A., Oyerinde, O. O., Olanrewaju, M. F., & Ani, I. F. (2019). Therapeutic Effect of White Cabbage (Brassica oleracea) Aqueous Extract on Hyperglycemia in Prediabetes-induced Male Albino Rats. Journal of Applied Sciences, 19(5), 413–420.Kubala, J. (2017). 9 Impressive Health Benefits of Cabbage. Healthline. Moreb, N., Murphy, A., Jaiswal, S., & Jaiswal, A. K. (2020). Cabbage. In Nutritional Composition and Antioxidant Properties of Fruits and Vegetables (pp. 33–54). Elsevier Inc.Šamec, D., Pavlović, I., & Salopek-Sondi, B. (2017). White cabbage (Brassica oleracea var. capitata f. alba): botanical, phytochemical and pharmacological overview. Phytochemistry Reviews, 16(1), 117–135.